ICC terima rujukan bersama 5 negara siasat perang Israel di Gaza

AMSTERDAM, 4 Jamadilawal 1445H, Sabtu – Mahkamah Jenayah Antarabangsa (ICC) telah menerima permohonan bersama daripada lima negara untuk menyiasat keadaan di wilayah Palestin.

Pendakwa Raya Karim Kahn berkata, rujukan itu daripada Afrika Selatan, Bangladesh, Bolivia, Comoros dan Djibouti.

ICC sudah pun menjalankan siasatan berterusan ke atas situasi di negara Palestin bagi dakwaan jenayah perang yang dilakukan sejak 13 Jun 2014.

Menerusi Statut Rom ICC, pihak negara boleh melaporkan kepada pendakwa situasi di mana satu atau lebih jenayah dalam bidang kuasa mahkamah kelihatan telah dilakukan, dan meminta supaya pendakwa menyiasat keadaan untuk menentukan sama ada satu atau lebih individu tertentu harus didakwa kerana melakukan jenayah tersebut, kata Khan.

Beliau mengesahkan bahawa pejabatnya sudah menyiasat keadaan di Palestin dengan siasatan yang bermula pada Mac 2021.

Ia termasuk meneliti tindakan yang boleh dianggap sebagai pelanggaran Statut Rom sejak 13 Jun 2014 di Gaza, Tebing Barat dan Baitulmaqdis Timur, katanya.

“Siasatan sedang berjalan dan meliputi peningkatan dalam permusuhan dan keganasan sejak serangan pada 7 Oktober 2023.

“Selaras dengan Statut Rom, pejabat kami boleh menyiasat jenayah yang dilakukan dalam wilayah sesebuah parti negara dan terhadap warganegaranya,” katanya.

Pendakwa raya berkata bahawa apabila memulakan penggalnya pada Jun 2021, beliau menubuhkan pasukan khusus untuk membuat kemajuan dalam penyiasatan situasi di Palestin.

Pejabat itu juga telah mengumpulkan sejumlah besar maklumat dan bukti mengenai jenayah di wilayah Palestin.

Sejak Israel mula mengebom Gaza pada 7 Oktober, sekurang-kurangnya 11,500 rakyat Palestin telah terbunuh, termasuk lebih 7,800 wanita dan kanak-kanak, dan lebih 29,200 yang lain telah cedera, menurut angka terkini.

Ribuan bangunan, termasuk hospital, masjid, dan gereja juga rosak serta musnah dalam serangan udara dan darat Israel yang tidak henti ke atas kawasan yang dikepung itu.

Sekatan Israel juga memutuskan Gaza daripada bekalan bahan api, elektrik dan air dan mengurangkan penghantaran bantuan kepada aliran kecil.- Agensi


Gangguan bekalan air babit 420,000 pemilik akaun Selasa depan

KUALA LUMPUR, 14 Zulkaedah 1441H, Isnin – Sebanyak 420,000 akaun pengguna di 290 kawasan di Petaling, Klang, Gombak, Kuala Lumpur dan Kuala Langat akan mengalami gangguan bekalan air berjadual dari 14 hingga 17 Julai ini.

Ketua Operasi Pengurusan Air Selangor Sdn Bhd (Air Selangor), Abas Abdullah berkata, gangguan itu berikutan kerja penambahbaikan Loji Rawatan Air (LRA) Sungai Selangor Fasa 3.

Kerja itu merangkumi penggantian beberapa rangkaian injap utama untuk meningkatkan kecekapan sistem dan membolehkan LRA beroperasi dengan lebih baik.

Tempoh masa gangguan dan pemulihan bekalan air juga berbeza mengikut kawasan, lokasi geografi dan tahap ketinggian premis pelanggan.

“Pemulihan bekalan air ke kawasan terbabit akan bermula pada 15 Julai (9 pagi) dan kita juga membuat anggaran bahawa 48 peratus daripada semua kawasan yang terjejas akan mendapat bekalan air sebelum 16 Julai (9 pagi),” katanya dalam sidang media di sini, hari ini.

“Sebanyak 80 peratus kawasan yang terlibat (akan pulih) pada 17 Julai (9 pagi). Pemulihan bekalan air sepenuhnya dijangka pada hari yang sama pada jam 5 petang,” kata beliau.

Abas berkata, Air Selangor juga akan menggerakkan 91 lori tangki air ke kawasan terjejas dengan mengutamakan premis kritikal seperti hospital dan pusat dialisis.

“Kita juga akan membuka lapan pusat khidmat setempat (PKS) dan menyediakan enam pili air awam dari 16 dan17 Julai untuk membantu pelanggan yang terjejas,” katanya.

Senarai lengkap kawasan terjejas dan waktu pemulihan bekalan air, lokasi PKS, pili air awam dan stesen pengisian air setempat boleh dirujuk di laman sesawang Air Selangor atau aplikasi telefon pintar yang boleh dimuat turun daripada Google Play Store dan Apple App Store. – Bernama


Projek ECRL hampir 40 peratus siap

KUALA LUMPUR, 28 Syaaban 1444H, Selasa – Pembinaan Laluan Rel Pantai Timur (ECRL) telah mencapai 39.64 peratus siap setakat Januari, kata Menteri Pengangkutan, Anthony Loke Siew Fook.

Beliau berkata, laluan dan lokasi stesen ECRL telah dimuktamadkan selepas mendapat kelulusan skim kereta api.

Katanya, tarikh siap bagi Seksyen A (Kota Bharu ke Dungun), Seksyen B (Dungun ke Mentakab), dan Seksyen C1 (Mentakab ke ITT Gombak) kekal seperti yang dijadualkan pada 31 Disember 2026.

Seksyen C2 (Gombak ke Pelabuhan Klang) dijangka siap pada 31 Disember 2027, katanya.

“ECRL akan menyaksikan 2023 sebagai tahun kemuncak pembinaannya melibatkan pelancaran rasuk, pembinaan stesen, peletakan landasan dan lain-lain (kerja berkaitan).

“Kebanyakan kerja pembinaan sedang giat dijalankan dengan kerja-kerja tertentu tertumpu kepada Seksyen A, Seksyen B, dan Seksyen C1a dari Kelantan ke Pahang.

“Antara kerja itu ialah pembinaan jambatan menggunakan jentera pelancar rasuk serta kerja-kerja menggali dan terowong,” katanya dalam jawapan bertulis parlimen kepada soalan Datuk Seri Jalaluddin Alias (BN-Jelebu).

Loke seperti dilapor NST berkata, kerja-kerja awal pada terowong lain telah dimulakan seperti Terowong Gombak dan Terowong Serendah yang kedua-duanya terletak di Selangor.

“Kerja-kerja struktur seperti jambatan, jejambat dan aktiviti subgred sedang giat dijalankan di sepanjang penjajaran ECRL.”

Pemilikan semula tanah di bawah Seksyen 8 Akta Pengambilan Tanah 1960 di Selangor bagi Seksyen C1b (daerah Gombak) telah diwartakan pada 22 Disember 2022, kata Loke.

“Sementara itu, Seksyen C2 (Gombak – Serendah – Pelabuhan Klang) telah diwartakan pada 12 Jan 2023,” katanya.


Francis Light tidak buka Pulau Pinang!

BANGI, 29 Muharram 1442H, Khamis – Di mana pun penjajah bertapak di sesebuah negara, mereka akan menukar nama tempat bagi memastikan sejarah asalnya tidak diingati oleh generasi akan datang.

Demikian kata Aktivis gerakan Islam, Ikatan Muslimin Malaysia (ISMA) Seberang Perai Utara (SPU), Ustaz Budiyanto Unggun sempena Kempen Kembalikan Nama Asal Hapuskan Jejak Penjajah – Kembalikan Nama Bagan Tuan Kechil.

Beliau menjelaskan, nama asal Bagan yang bermaksud jeti, mempunyai hampir 10 tempat yang namanya bermula dengan Bagan antaranya Bagan Dalam, Bagan Luar, Bagan Tuan Kechil – satu sejarah yang tidak boleh dihapuskan.

Ustaz Budiyanto berkata, pertukaran nama Bagan ke Butterworth adalah bersempena nama seorang Residen British yang bertukar dari Bengal, India ke Bagan iaitu William John Butterworth.

Katanya, ia dilakukan sedemikian untuk menghapuskan sejarah supaya tidak diingati oleh generasi muda.

Dalam ucapannya, beliau berkata, Dataran Dato Haji Ahmad Badawi juga pernah menyaksikan pertempuran hebat di antara Angkatan Tentera Kedah yang diketuai oleh Sultan Kedah dengan British apabila Francis Light cuba menipu tuanku ketika itu.

Katanya, Sultan Kedah berjaya menghimpunkan 1,000 sampan yang disertai oleh ribuan tentera untuk merampas semula jeti Tanjong Penaga dan berkumpul di Kuala Perai pada 4 pagi.

“Kawasan ini pernah didatangi dua adik-beradik, Sheikh Akhil Mohammad dan Sheikh Ghulam Mohammad dari Selatan Afganistan pada tahun 1765.

“Ketika mereka datang, sudah ada orang Melayu di sini dan mereka mengajar tentang agama Islam dan membina masjid.

“Oleh itu, sejarah yang menyatakan Francis Light membuka Pulau Pinang adalah satu pencabulan terhadap sejarah Pulau Pinang, katanya.

Sementara itu, Ketua Pemuda ISMA Pulau Pinang, Muhamad Zulazmi Saidin berharap kempen ini berjaya dilaksanakan dengan sokongan semua pihak.

Beliau berharap, perubahan nama asal akan memberi nafas baharu kepada generasi akan datang.

Bersempena dengan cuti Hari Malaysia pada 16 September, Pemuda ISMA Seberang Perai Utara (SPU) bersama Yayasan Maghfirah dan Kuda Besi menghimpunkan pemuda sekitar Pulau Pinang untuk menyertai Jelajah Utara yang kedua bagi Kempen Kembalikan Nama Asal Hapuskan Jejak Penjajah – Kembalikan Nama Bagan Tuan Kechil.

Konvoi motor itu turut disertai Naib Yang Dipertua ISMA SPU, Muhammad Hafiz Abd Rahim.

Anggota konvoi ini berkesempatan untuk menziarahi Pak Ngah di Kota Kuala Muda bagi menghayati peristiwa tsunami yang pernah berlaku pada tahun 2004.

Selain itu, anggota konvoi turut melakukan serahan sumbangan kepada asnaf dan ibu tunggal di sekitar Kampung Kota Kuala Muda dan Kampung Permatang Sungai Dua, gotong-royong membersihkan masjid di Kampung Permatang Sungai Dua, sembang santai Pemuda Merdeka dan BBQ di Pantai Robina.


Polis kesan pemandu 2 kenderaan pandu secara bahaya

SEREMBAN, 2 Syawal 1443H, Selasa – Polis sedang mengesan pemandu dua buah kenderaan yang dipandu secara berbahaya di Lebuh Raya Utara Selatan selepas rakaman video kejadian berkenaan tular di media sosial, kelmarin.

Ketua Polis Daerah Seremban, Asisten Komisioner Nanda Maarof berkata, sebuah kereta disyaki jenis Audi berwarna kelabu bersama sebuah kereta jenis Toyota Wish berwarna hitam dikesan dipandu secara berbahaya.

“Pada 1 Mei lalu, lebih kurang jam 8 malam tular satu rakaman video berdurasi satu minit 40 saat yang memaparkan kejadian tersebut.

“Siasatan mendapati kejadian tular tersebut berlaku pada hari yang sama anggaran waktu sekitar tengah hari.

“Kedua-dua kenderaan tersebut telah dipandu secara berbahaya dengan aksi mengubah haluan secara tiba-tiba (zig-zag) di Lebuh Raya Utara-Selatan antara Kilometer 269 hingga Kilometer 238 arah Selatan,” katanya dalam kenyataan.

Beliau menegaskan, perbuatan ini boleh mendatangkan bahaya pada diri sendiri dan pengguna lebuh raya yang lain.

Bukan itu sahaja, rakaman video tersebut turut memaparkan tindakan pemandu kenderaan terbabit memotong di lorong kecemasan.

“Pemilik atau pemandu kenderaan terlibat diminta tampil ke Ibu Pejabat Polis Daerah (IPD) Seremban atau mana-mana balai polis berhampiran bagi membantu siasatan.

“Kes disiasat di bawah Seksyen 42(1) Akta Pengangkutan Jalan (APJ) 1987 dan siasatan lanjut masih dijalankan,” katanya.


10 peratus penduduk dunia dijangkiti COVID-19: WHO

GENEVA, 18 Safar 1442H, Selasa – Sekurang-kurangnya 10 peratus penduduk dunia telah dijangkiti wabak pandemik COVID-19, kata Ketua Program Kecemasan Pertubuhan Kesihatan Sedunia (WHO), Dr Mike Ryan.

Bercakap pada mesyuarat Lembaga Eksekutif WHO mengenai COVID-19, Ryan berkata, Asia Tenggara terus mencatatkan peningkatan kes, sementara wilayah Eropah dan Mediterranean Timur menunjukkan pertambahan jumlah kematian.

Situasi di Afrika dan Pasifik Barat lebih positif, katanya.

“Kita menjangkakan bahawa sekitar 10 peratus populasi global mungkin dijangkiti wabak ini,” katanya.

Jangkaan ini juga berbeza-beza bergantung kepada negara, antara bandar dan luar bandar serta antara pelbagai kumpulan, katanya.

“Tetapi apa yang dimaksudkan dengan anggaran 10 peratus adalah sebahagian besar dunia tetap berisiko,” katanya.

Ryan berkata, para saintis dan pakar kesihatan percaya bahawa wabak itu akan terus menular.

“Dan kita juga mempunyai alat yang berfungsi untuk menyekat transmisi dan menyelamatkan nyawa (mereka dijangkiti),” katanya.

Setakat ini, 35.3 juta penduduk dunia sudah dijangkiti COVID-19, yang mana 24.6 juta telah pulih dan jumlah kumulatif kematian adalah 1.04 juta.-  Agensi


Transit minyak Russia ke Ukraine kembali normal

KYIV, 15 Muharam 1444H, Sabtu – Syarikat transit minyak Republik Czech, Mero berkata, bekalan minyak Russia melalui cawangan saluran paip selatan Druzhba kembali normal selepas penggantungan lapan hari ekoran sekatan.

Terdahulu, operator saluran paip minyak Russia, Transneft berkata, penghantaran ke Republik Czech, Hungary dan Slovakia melalui Ukraine telah dihentikan pada 4 Ogos.

Transneft berkata, sekatan yang dikenakan ke atas Russia berikutan pencerobohan Ukraine menghalangnya daripada membayar yuran transit ke Ukraine yang menyebabkan penghantaran minyak dihentikan.

Kilang penapisan Slovak Slovnaft dan pemilik Hungarynya MOL menawarkan diri untuk membayar yuran transit awal minggu ini, satu langkah yang diluluskan oleh kedua-dua Ukraine dan Russia.

Bekalan minyak kedua-dua negara disambung semula pada hari Rabu dan Khamis.

“Bekalan disambung semula pada 20:00 (1800 GMT),” kata jurucakap Mero, Barbora Putzova kepada AFP.

Sejak Russia menghantar tentera ke Ukraine pada 24 Februari, EU dan Amerika Syarikat telah ‘menghentam’ Moscow dengan sekatan yang belum pernah berlaku sebelum ini, memutuskan Russia daripada institusi kewangan antarabangsa.

Walaupun sangat bergantung kepada minyak dan gas dari Russia, ketiga-tiga negara berkata, mereka mempunyai minyak yang mencukupi selama berminggu-minggu di kemudahan simpanan mereka dan penutupan selama lapan hari itu tidak merugikan.

Sementara itu, penghantaran minyak ke Poland dan Jerman melalui Belarus melalui cawangan Druzhba utara tidak terganggu. – Agensi


Notis kompaun individu tak pakai pelitup muka masih diteruskan

KUALA LUMPUR, 19 Ramadan 1443H, Khamis – Bukit Aman menafikan kenyataan bahawa notis kompaun tidak akan dikeluarkan kepada mereka tidak memakai pelitup muka, walaupun terdapat kenyataan sumber dalaman yang tular.

Pengarah Jabatan Pengurusan Bukit Aman, Datuk Zaini Jass berkata, penguatkuasaan pemakaian pelitup muka masih kekal.

“Saya boleh mengesahkan bahawa notis kompaun masih akan dikeluarkan kepada mereka yang tidak memakai pelitup muka.

“Saya akan mengeluarkan kenyataan tidak lama lagi untuk menjelaskan perkara itu dengan lebih lanjut,” katanya ketika dihubungi akhbar tempatan, hari ini.

Sebuah portal berita melaporkan bahawa polis akan berhenti mengeluarkan saman kepada orang yang tidak memakai pelitup muka di khalayak ramai.

Ia memetik Timbalan Pengarah Jabatan Pengurusan Bukit Aman, Azmi Adam bahawa keputusan itu dibuat oleh Majlis Keselamatan Negara (MKN) sempena sambutan hari raya yang akan datang.

“Tiada lagi saman akan dikeluarkan bagi kesalahan tidak memakai pelitup muka, tetapi pegawai mesti menasihati mereka yang tidak berbuat demikian,” Azmi dilaporkan berkata demikian dalam pekeliling bertarikh 20 April yang dilihat oleh portal berita itu.


Annuar Musa tak tercalon PRN Kelantan, PRK Terengganu?

KUALA TERENGGANU, 9 Muharam 1445H, Khamis – Teka-teki sama ada Tan Sri Annuar Musa menjadi calon PAS untuk Pilihan Raya Negeri (PRN) Kelantan dan Pilihan Raya Kecil (PRK) Parlimen Kuala Terengganu bakal terjawab malam ini.

Khabar angin sebelum ini menyatakan nama beliau disebut-sebut sebagai salah seorang yang akan dicalonkan, terutama di DUN Melor dalam Parlimen Ketereh.

Bagaimanapun, menurut sumber dalaman PAS, nama Pengerusi Muafakat Nasional (MN) itu tiada dalam senarai calon PAS untuk PRN Kelantan.

Malam ini Perikatan Nasional (PN) akan mengumumkan senarai calon bertanding PRN di Dataran Warisan, Stadium Sultan Mohammad IV, Kota Bharu.

Terdahulu, Annuar pernah menegaskan kemasukan beliau dalam PAS bukan untuk mencari tempat bertanding dalam mana-mana pilihan raya.

Sementara di Terengganu, bekas Setiausaha Agung UMNO itu juga difahamkan tidak pernah ditawarkan untuk bertanding di sana.

Ini memandangkan rakyat negeri itu masih lagi terikat dengan politik konvensional yang mahukan elemen tempatan.

Perkara ini juga bakal terjawab malam ini kerana PN akan mengumumkan nama-nama calon di kesemua 32 DUN dan Parlimen Kuala Terengganu di Dewan Tok Guru di Rusila, Marang.


Perkasa syariah: PEMBELA Pahang serah memorandum pada Muip

KUANTAN, 6 Syaaban 1442H, Rabu – Usaha menyerahkan memorandum pemerkasaan undang-undang syariah diteruskan lagi, hari ini dengan penyerahan kepada Majlis Ugama Islam dan Adat Resam Melayu Pahang (Muip) oleh Pertubuhan-Pertubuhan Pembela Islam (PEMBELA) Pahang.

Memorandum tersebut diserahkan kepada Ketua Pegawai Eksekutif Muip, Datuk Ahmad Hairi Hussain.

Pengerusi PEMBELA Pahang, Datuk Syed Nasarudin Syed Abdul Hadi berkata, ia supaya Muip dapat memainkan peranan lebih proaktif dalam memperkasakan perundangan syariah di negara ini.

Menjelaskan usaha itu, beliau berkata, perundangan syariah seolah-olah tidak lagi mendapat tempat yang sewajarnya dan dianggap asing dalam sistem perundangan negara sejak kebelakangan ini.

Walhal, katanya, sejarah perundangan asal negeri-negeri jelas mengangkat perundangan syarak.

“PEMBELA Pahang ingin menegaskan bahawa perundangan syariah perlu diperkasakan agar setiap penghakiman dibuat selari syarak dan sesuai dengan kerangka asas negara ini,” katanya seperti dilapor akhbar tempatan, hari ini.

Dalam pada itu, PEMBELA Pahang menyeru Muip dan pihak berkuasa agama di negeri-negeri memastikan jawatankuasa teknikal sedia ada mengkaji Perlembagaan Persekutuan dan undang-undang syariah negeri untuk ditambah baik.

“Pada masa sama, minta jawatankuasa teknikal itu dinaik taraf sebagai sebuah suruhanjaya penuh yang bebas bagi memastikan kelancaran proses mensyariahkan perundangan negara.

“Jawatankuasa Pelantikan Hakim juga digesa berfungsi menilai calon-calon hakim yang akan dilantik memahami perundangan watan dan syariah,” katanya.

Katanya, Muip dan pihak berkuasa agama negeri-negeri juga digesa berusaha mendapatkan perkenan Yang di-Pertuan Agong untuk menetapkan Perlembagaan Persekutuan versi bahasa Melayu sebagai rujukan utama dalam proses kehakiman dan perundangan negara ini.

“Langkah itu bagi mengelakkan sebarang kekeliruan dan kekhilafan dalam penafsiran istilah-istilah yang ada di dalam Perlembagaan hingga berlaku keputusan yang tidak mengikut syarak dan menjejaskan umat Islam,” katanya.


Aminuddin angkat sumpah MB Negeri Sembilan bagi penggal kedua

KUALA PILAH, 27 Muharram 1445H, Isnin – Pengerusi Pakatan Harapan (PH) Negeri Sembilan, Datuk Seri Aminuddin Harun mengangkat sumpah jawatan sebagai Menteri Besar Negeri Sembilan bagi penggal kedua hari ini.

Aminuddin, 56, mengangkat sumpah jawatan di hadapan Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir di Istana Besar Seri Menanti di sini, pada 4.15 petang.

Turut berangkat ke Istiadat Penyerahan Watikah, Pelantikan dan Mengangkat Sumpah Menteri Besar Negeri Sembilan itu ialah Tunku Ampuan Besar Tuanku Aishah Rohani Tengku Besar Mahmud dan Tunku Besar Seri Menanti Tunku Ali Redhauddin Tuanku Muhriz.

Hadir sama, Undang Luak Sungai Ujong Datuk Klana Petra Datuk Mubarak Dohak, Undang Luak Jelebu Datuk Mendika Menteri Akhirulzaman Datuk Maarof Mat Rashad, Undang Luak Johol Datuk Johan Pahlawan Lela Perkasa Setiawan Datuk Muhammed Abdullah, Undang Luak Rembau Datuk Lela Maharaja Datuk Muhamad Sharip Othman dan Tunku Besar Tampin Tunku Syed Razman Tunku Syed Idrus Al-Qadri.

Majlis tersebut turut dihadiri Timbalan Pengerusi Barisan Nasional (BN), Datuk Seri Mohamad Hasan, Setiausaha Agung DAP, Anthony Loke serta kepimpinan barisan Kerajaan Perpaduan negeri daripada BN dan PH.

Keputusan PRN Negeri Sembilan pada Sabtu lepas, menyaksikan gabungan PH dan Barisan Nasional (BN) berjaya membentuk kerajaan negeri selepas mendapat 31 kerusi iaitu 17 kerusi PH dan 14 kerusi BN manakala Perikatan Nasional (PN), lima kerusi.

Dilahirkan pada 2 Januari 1967 di Kampung Pachitan, Port Dickson, Aminuddin dan isteri Datin Seri Wan Hasni Wan Yusof, 53, mempunyai lima anak iaitu tiga lelaki dan dua perempuan.

Aminuddin menerima pendidikan di Sekolah Menengah Kebangsaan Tanah Merah, Port Dickson sebelum melanjutkan pelajaran di peringkat diploma di Institut Teknologi Mara (sekarang UiTM) dalam bidang perniagaan.

Pada PRN kali ini, Aminuddin mempertahankan kerusi Dewan Undangan Negeri (DUN) Sikamat apabila menewaskan calon PN Ahmad Raihan Muhamad Hilal serta dua calon Bebas Bujang Abu dan Mohammed Hafiz Baharudin, dengan majoriti 2,662 undi.

Ahli Parlimen Port Dickson itu yang merupakan penyandang kerusi DUN Sikamat selama empat penggal sejak 2008, turut aktif dalam badan bukan kerajaan antaranya Persatuan Wadah Pencerdasan Umat (Wadah) dan  Angkatan Belia Islam Malaysia.- Bernama


Pengganas Israel serbu lagi rumah penduduk Palestin di Tebing Barat

RAMALLAH, 29 Rabiulakhir 1443H, Sabtu – Pasukan penjajah Israel menyerbu bandar Surif di selatan Tebing Barat, berdekatan barat laut Hebron hari ini.

Menurut sumber tempatan dan Persatuan Tahanan Palestin, seramai 24 penduduk Palestin ditahan pasukan rejim selama beberapa jam sebelum dibebaskan.

Difahamkan, tentera pengganas Israel menyerbu beberapa rumah di bandar itu awal pagi ini sehingga mencetuskan panik dalam kalangan penduduk dan menangkap 24 lelaki Palestin – kebanyakannya bekas tahanan politik.

Kesemua mereka digari, ditutup mata dan dikurung di sebuah sekolah di bandar itu bagi tujuan soal siasat, kata sumber.

Rejim Zionis sering menyerbu bandar, kampung dan pelarian Palestin serta menahan penduduk untuk tujuan soal siasat sebelum mereka dibebaskan. – Agensi


Tahanan Palestin akhiri mogok lapar selepas 113 hari

GAZA, 7 Rabiulakhir 1443H, Jumaat – Seorang tahanan Palestin – yang ditahan pada Januari lepas – mengakhiri mogok lapar selama 113 hari selepas pihak berkuasa penjara Israel bersetuju untuk membebaskannya pada Februari depan, lapor Pusat Maklumat Palestin.

Pengarah Pejabat Penerangan Tahanan, Nahid Al-Fakhouri mengumumkan bahawa persetujuan telah dicapai untuk membebaskan Miqdad al-Qawasmi, selepas ‘pusingan dialog yang panjang dan sukar dilakukan oleh Jawatankuasa Kepimpinan Tinggi Tahanan Hamas’.

Ketua jawatankuasa, Salama al-Qatawi dan pegawai hal ehwal luar badan itu ‘bertemu tahanan berani Miqdad al-Qawasmi dan memberi jaminan mengenai kesihatannya’, katanya.

Jurucakap Pergerakan Perjuangan Islam Palestin (Hamas), Hazem Qassem memuji perjanjian itu sebagai ‘kemenangan’.

Al-Qawasmi melancarkan mogok lapar sebagai membantah penahanan pentadbirannya yang berterusan – tanpa pertuduhan atau perbicaraan – yang diperbaharui Khamis lalu dan dia diarah dipindahkan dari unit rawatan rapi (ICU) di Hospital Kaplan ke Klinik Penjara Ramle.

Menurut pegawai keselamatan Israel, penahanan al-Qawasmi ‘berasaskan kepada risikan yang dikemukakan kepada mahkamah’ berhubung penglibatannya dalam aktiviti yang dikaitkan dengan Hamas.

Berat badan al-Qawasmi susut hampir separuh sejak 21 Julai, apabila dia mula menolak makanan dan hanya minum air dengan garam, kata keluarganya. – Agensi


Tiada keperluan tubuh Kerajaan Perpaduan di Johor

BANGI, 9 Rabiulawal 1445H, Isnin – Tiada keperluan untuk mewujudkan Kerajaan Perpaduan di Johor seperti yang ditubuhkan di peringkat Pusat.

Ketua Pemuda UMNO Johor, Noor Azleen Ambros berkata, tumpuan penuh seharusnya diberikan terhadap menyelesaikan masalah rakyat, khususnya membabitkan kos sara hidup dan kekurangan bekalan makanan.

“Saya tidak rasa itu yang rakyat mahukan. Rakyat hari ini mengharapkan pemimpin dan orang politik fikir tentang mereka, soal bekalan makanan dan keperluan asas yang tak cukup, soal beras dan bekalannya serta soal bagaimana kerajaan nak uruskan secara efektif kos sara hidup.

“Jadi orang politik saya minta cukup-cukuplah kita bincang pasal tubuh jawatankuasa sekretariat yang hanya untuk tertumpu untuk soal kita agih-agihan kuasa. Apa yang paling mustahak hari ini rakyat nak dengar dan nak tahu apa orang politik nak buat.

“Terutamanya soal penyelesaian isu kos sara hidup yang tinggi, tekanan ekonomi dan bekalan beras. Soal Kerajaan Peraduan ini hanya untuk menguntungkan kelompok elit politik yang sedang berkuasa,” katanya seperti dilapor media tempatan, hari ini.

Noor Azleen berkata, sekiranya matlamat penubuhan Kerajaan Perpaduan bagi mengukuh persefahaman antara BN dan PH, perkara itu sudah dilakukan ketika ini termasuk semasa Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram baru-baru ini.

“Malah persefahaman itu sudah diterjemahkan apabila kita menang dalam dua PRK tersebut. Kita boleh perkukuh kerjasama dengan titik persamaan yang ada tanpa perlu wujudkan Sekretariat Kerajaan Perpaduan peringkat negeri. Jangan terbelenggu dengan soal itu sangat,” katanya.

Sebelum ini, Naib Pengerusi DAP Johor, Teo Nie Ching berkata, sudah sampai masanya Johor menimbang menubuhkan Kerajaan Perpaduan di peringkat negeri dalam usaha mengukuh hubungan antara Pakatan Harapan (PN) dan BN selain mewujudkan Sekretariat Kerajaan Perpaduan peringkat negeri.

Menurutnya, ketika ini wakil-wakil daripada PH sama ada DAP, Parti Keadilan Rakyat (PKR) dan Parti Amanah Negara (PAN) masih tiada dalam kerajaan negeri sebagai Exco.


Gaza: Sukar kira angka korban terkini akibat gangguan komunikasi

GAZA, 29 Rabiulakhir 1445H, Isnin – Kementerian Kesihatan Gaza tidak dapat mengira jumlah korban terkini di Semenanjung Gaza berikutan gangguan komunikasi dan internet di wilayah terkepung itu.

Jurucakap kementerian, Ashraf al-Qudra dalam kenyataan menyifatkan, serangan berturut-turut ke atas Hospital Al-Shifa dan sekitarnya adalah melangkaui malapetaka.

Beliau berkata, hospital berkenaan berdepan serangan rejim pengganas Israel daripada setiap penjuru.

Menurut Ashraf, terdapat ramai mangsa yang terbunuh dan cedera dibiarkan terbaring di atas tanah di pintu hospital terbabit.

“Kawasan perkarangan hospital telah bertukar menjadi padang terbuka untuk penembak tepat dan kenderaan udara tanpa pemandu Israel.

“Tentera Israel menyasarkan setiap orang yang bergerak,” katanya.

Beliau berkata, kira-kira 20,000 orang berada di dalam hospital, termasuk keluarga yang kehilangan tempat tinggal, kakitangan perubatan dan mereka yang cedera.

Katanya, seorang bayi di unit rawatan rapi (ICU) disahkan meninggal dunia pada Ahad kerana kekurangan oksigen dan peralatan sokongan, yang menggambarkan keperluan mendesak kepada bekalan perubatan.

Sebelum ini, Menteri Kesihatan Palestin, Mai al-Kaila berkata, 39 bayi dalam ICU neonatal di Hospital Al-Shifa berada dalam keadaan berisiko kerana kekurangan oksigen.

Bahkan, 22 daripada 35 hospital di Gaza juga tidak lagi boleh beroperasi sejak 7 Oktober kerana serangan tanpa henti Israel dan kekurangan bekalan bahan api.- Agensi


Laporan Anwar akan menghadap Agong palsu

KUALA LUMPUR, 21 Zulhijjah 1442H, Sabtu- Tiada majlis menghadap oleh Ketua Pembangkang, Datuk Seri Anwar Ibrahim terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebagaimana dilaporkan sebuah media tempatan.

Sumber Istana Negara ketika dihubungi Bernama menerusi aplikasi WhatsApp mengesahkan laporan tersebut adalah palsu.

Laporan itu menyebut, Anwar yang juga Ahli Parlimen Port Dickson akan menghadap Al-Sultan Abdullah di Istana Abdulaziz, Indera Mahkota, Pahang hari ini. – Bernama


Qatar janji salur A$500 juta untuk bina semula Gaza

DUBAI, 15 Syawal 1442H, Khamis – Qatar berjanji akan menyalurkan AS$500 juta untuk menyokong pembinaan semula di Semenanjung Gaza setelah serangan Israel berskala besar selama 11 hari di wilayah itu.

Pengumuman tersebut dibuat oleh Timbalan Perdana Menteri Qatar dan Menteri Luar Negeri, Sheikh Mohammed bin Abdul Rahman Al Thani menerusi akaun Twitter beliau semalam.

Janji berkenaan atas arahan Emir Qatar, Sheikh Tamim bin Hamad Al Thani untuk membantu membangun semula Gaza berikutan gencatan senjata yang mengakhiri perang antara negara pengganas Israel dan Palestin.

“Kami akan terus mendukung saudara-saudara kita di Palestin untuk mencapai penyelesaian yang adil dan berkekalan dengan menubuhkan negara mereka yang merdeka,” kata Menteri Luar Negeri dalam catatan di Twitter.

Qatar sering berperanan sebagai orang tengah antara Israel dan Pergerakan Perjuangan Islam Palestin (Hamas) yang memerintah Gaza sejak 2007.

Negara Teluk telah menyumbang ratusan juta dolar dalam bantuan kemanusiaan dan pembangunan untuk menyokong gencatan senjata sebelum ini.

Dana tersebut bertujuan bagi membantu warga Palestin Gaza ‘menghadapi cabaran hidup yang ditimbulkan oleh serangan Israel baru-baru ini serta untuk menyumbang kepada pembinaan semula kemudahan perkhidmatan di Gaza’, lapor agensi berita rasmi QNA. – Agensi


Kes COVID-19 meningkat, tangguh dahulu sebarang pilihan raya

PENINGKATAN kes wabak COVID-19 di seluruh negara dengan mendadak amat membimbangkan.

Bukan sahaja masalah kesihatan yang akan ditanggung, malah kesan kepada ekonomi negara yang menjejaskan kehidupan rakyat akan menimbulkan situasi buruk kepada negara.

2.Pada masa yang sama, kemelut politik semasa dalam kegilaan merebut kuasa antara ahli-ahli politik, menjadikan keadaan lebih parah dan rakyat mula muak dengan sifat tamak dan haloba, mementingkan diri masing-masing.

3.Dalam situasi semasa ini, saya ingin memcadangkan kita menangguhkan semua pilihanraya, samada Pilharan Raya Umum ke-15 (PRU15), Pilihan Raya Negeri(PRN) atau Pilihan Raya Kecil (PRK) demi keselamatan, kesihatan dan kesejahteraan rakyat.

Ini telah terbukti bagaimana wabak COVID-19 yang melanda negara adalah berpunca sebahagiannya dari mereka yang berpergian ke Sabah atas urusan PRN.

Berapa ramai ahli-ahli politik dari pekerja parti hingga ke menteri telah disahkan positif COVID-19 berpunca dari berkempen di Sabah.

4.Begitu juga sebarang pertukaran kerajaan pada waktu ini hendaklah dielakkan.

Pertukaran kerajaan hanya akan memburukkan keadaan di mana banyak masa akan habis dengan perubahan polisi dan pertukaran jawatan bukan sahaja ahli Kabinet, malahan di agensi-agensi dan lain-lain entiti.

5.Pada masa inilah Ahli Parlimen dari kedua-dua belah pihak kerajaan dan pembangkang perlu duduk semeja untuk menyelesaikan masalah rakyat dan isu-isu mendesak seperti belanjawan tahunan negara, peruntukan untuk menangani COVID-19, pelan ekonomi, pendidikan, keselamatan negara dan lain-lain.

6.Bersikaplah sebagai seorang negarawan yang cintakan watan ini, mengambil pendekatan berhikmah dan menunjukkan sifat kepimpinan yang berwibawa, mengatasi ketaksuban kepartian dan kepada pemimpin, demi untuk rakyat.

Datuk Ir Ts Dr Badhrulhisham Abdul Aziz
Presiden BERJASA


MP Lahad Datu masuk PBM

BANGI, 30 Muharam, 1444H, Ahad – Ahli Parlimen Lahad Datu, Datuk Mohamaddin Ketapi mengumumkan beliau menyertai Parti Bangsa Malaysia (PBM) selepas dua bulan keluar dari Parti Pribumi Bersatu Malaysia (Bersatu).

Keputusan itu dibuat beliau selepas menilai dan meneliti perlembagaan parti berkenaan iaitu memperjuangkan hak dan autonomi wilayah borneo seperti termaktub dalam Perjanjian Malaysia 1963 (MA63).

“Saya memilih PBM selepas meneliti perlembagaan parti yang memperjuangkan hak-hak Borneo di bawah Perjanjian Malaysia 1963.

“Dengan perjuangan ini, kami dari Sabah akan memberi kerjasama sepenuhnya kepada PBM dan Parti Kuasa Rakyat untuk merealisasikan matlamat tersebut,” katanya seperti dipetik media tempatan.

Bekas Menteri Pelancongan, Kesenian dan Kebudayaan era Pakatan Harapan (PH) itu memenangi kerusi Parlimen Lahad Datu pada Pilihan Raya Umum ke-14 (PRU14) atas tiket Parti Warisan Sabah (Warisan).

Sebelum menyertai Warisan pada 2018, Mohamaddin bersama Parti Bersatu Sabah (PBS) sejak 1985.

Namun, beliau keluar dari Warisan pada Oktober tahun lalu dan menjadi wakil rakyat Bebas sebelum menyertai Bersatu.

Ahli Dewan Undangan Negeri (ADUN) Segama itu mengumumkan keluar dari Bersatu pada 28 Jun lalu dan kembali menjadi wakil rakyat Bebas.


‘UMNO tak macam dulu lagi, patut dibubar’

BANGI, 20 Rabiulawal 1444H, Isnin – Tun Dr Mahathir Mohamad mengaku pernah meminta Presiden UMNO, Datuk Seri Ahmad Zahid Hamidi supaya membubarkan parti itu.

Pengerusi Penaja Gerakan Tanah Air (GTA) itu berkata, ini kerana UMNO bukan lagi parti yang sama seperti dahulu kerana perjuangannya hanya demi seorang pemimpin.

Atas sebab itu, beliau berkata, UMNO kalah dalam Pilihan Raya Umum Ke-14 (PRU14) dan ramai wakil rakyatnya tinggalkan parti.

“Ada yang lompat masuk Bersatu (Parti Pribumi Bersatu Malaysia). UMNO kalah kerana tidak lagi berjuang untuk bangsa, negara dan agama.

“UMNO hanya berjuang untuk Najib. Sokongan kepada Najib bukan kerana setia tetapi kerana duit.

“UMNO bukan lagi UMNO. Sebab itu UMNO sepatutnya dibubar,” katanya dalam sebuah video yang dimuatnaik di Facebook rasmi Dr Mahathir bin Mohamad.

Sebelum ini, Ahmad Zahid mendedahkan bahawa beliau pernah diminta oleh Dr Mahathir untuk melompat parti menyertai Bersatu dan membubarkan UMNO.

Dakwa Ahmad Zahid, disebabkan keengganannya berbuat demikian pendakwaan terpilih dikenakan ke atasnya ketika zaman kerajaan ditadbir Pakatan Harapan (PH).

“Secara tegas saya menolak dan menyatakan kepada Dr Mahathir bahawa kubur saya akan banjir keesokannya, jika saya bubar dan keluar daripada UMNO untuk menyertai parti Bersatu.

“Penolakan itu kerana saya tidak akan sekali-kali mengkhianati parti UMNO semata-mata untuk kesenangan peribadi jawatan dan kedudukan,” dakwa Ahmad Zahid.


N. Sembilan belum cadang benarkan rapat saf solat berjemaah

SEREMBAN,16 Jamadilakhir 1443H, Rabu – Kerajaan Negeri Sembilan belum bercadang membenarkan susunan saf ketika solat berjemaah dirapatkan bagi masjid dan surau di negeri ini, kata Menteri Besar Datuk Seri Aminuddin Harun.

Beliau berkata, mana-mana pandangan daripada pihak berkaitan berhubung perkara itu juga masih belum diterima setakat ini, selain turut mengambil kira situasi semasa jangkitan COVID-19 yang masih merekodkan kira-kira 100 kes sehari di negeri ini.

“Terdapat golongan berusia yang datang ke masjid dan kebolehjangkitan itu adalah tinggi sekali gus membahayakan nyawa dan berisiko untuk dijangkiti.

“Saya berpandangan menjaga kesihatan lebih penting buat masa ini,” katanya kepada pemberita selepas mempengerusikan mesyuarat Exco, hari ini.

Beberapa negeri sebelum ini, termasuk Perlis kembali merapatkan saf di masjid dan surau manakala Johor pula memendekkan jarak fizikal antara jemaah daripada satu meter kepada setengah meter.

Sementara itu, Aminuddin berkata, kerajaan negeri akan meneruskan dasar diskaun 15 dan 25 peratus terhadap bayaran premium tanah pertanian yang diluluskan untuk ditukar syarat kepada projek hartanah.

Beliau berkata, permohonan penukaran status tanah tersebut akan diteruskan sepanjang tahun ini berbanding sebelum ini yang hanya menetapkan permohonan dibuat dalam tempoh enam bulan sekali.

Jelasnya, diskaun sebanyak 25 peratus akan diberikan kepada pemaju yang menjelaskan bayaran premium dalam tempoh 30 hari selepas kelulusan pertukaran diperoleh manakala diskaun 15 peratus kepada yang membuat bayaran premium dalam tempoh 60 hari.

“Ini berikutan kita ingin memastikan pembangunan negeri berjalan dengan lancar selain meneruskan agenda baharu sekali gus dapat merangsang pelaburan ke negeri ini,” katanya. – Bernama


Iran mahu bekal senjata pada negara dibenci Amerika

TEHRAN, 2 Rabiulawal 1442H, Isnin – Iran akan menjual senjata kepada negara-negara yang dibenci Amerika Syarikat (AS) sekiranya mendapat permintaan, kata Menteri Pertahanan, Brigadier General Amir Hatami.

“Iran telah mengadakan rundingan dengan beberapa negara – berkaitan pertukaran (senjata), sama ada menjual (senjata ke negara lain) atau membekalkan keperluan tertentu (membeli senjata).

“Sudah tentu penjualan jauh lebih banyak (daripada pembelian),” kata Amir Hatami dalam wawancara di televisyen, malam tadi.

Larangan senjata konvensional antarabangsa terhadap Iran, yang dikenakan 13 tahun lalu oleh Majlis Keselamatan Pertubuhan Bangsa-Bangsa Bersatu (UNSC), berakhir secara rasmi semalam.

Ini bermaksud Iran secara sah dapat membeli dan menjual senjata konvensional, termasuk senjata kecil, peluru berpandu, helikopter dan kereta kebal.

Justeru, Menteri Pertahanan Iran mengatakan bahawa negara itu akan menyokong negara-negara yang berusaha mempertahankan kewujudan mereka sekarang selepas sekatan Majlis Keselamatan PBB terhadap perdagangan senjata Tehran berakhir.

Amir Hatami berkata, semua negara berhak untuk mempertahankan integriti wilayah mereka, dan Iran akan menjadi negara berusaha untuk menjaga keamanan.

Beliau mendakwa, sekatan yang dikenakan oleh AS terhadap Iran sebelum ini mendorong negara itu bergerak sendiri, sehingga kini dapat menghasil dan membekalkan 90 peratus keperluan pertahanannya di dalam negara.

AS dan negara haram Israel menentang keras penarikan semula larangan penjualan senjata dan telah berulang kali berusaha menghentikannya. – Agensi


Indonesia rekod 2,069 kematian

JAKARTA, 17 Zulhijjah 1442H, Selasa – Indonesia mencatatkan jumlah kematian harian tertinggi akibat COVID-19, selepas merekodkan 2,069 kematian hari ini.

Menurut data yang disiarkan Badan Nasional Pengurusan Bencana Indonesia @BNPB_Indonesia hari ini, jumlah kematian keseluruhan akibat virus itu kini meningkat kepada 86,835 orang.

Provinsi Jawa Tengah merekodkan jumlah kematian harian paling tinggi iaitu seramai 417 kematian, diikuti Jawa Timur (354), Jawa Barat (309), Jakarta (184) dan selebihnya di provinsi lain.

Kes baharu COVID-19 di Indonesia direkodkan sebanyak 45,203 menjadikan jumlah kes keseluruhan kini meningkat kepada 3,239,936 kes, dengan sebanyak 556,281 pesakit aktif (dirawat). – Bernama


Kapal kargo pertama tiba di Ukraine, bawa 20,000 tan gandum untuk pasaran dunia

KYIV, 1 Rabiulawal 1445H, Ahad – Dua buah kapal kargo tiba di Pelabuhan Ukraine selepas melalui Laut Hitam dengan menggunakan laluan baharu, lapor pihak berkuasa.

Dua kargo itu tiba di Pelabuhan Chornomorsk, merupakan ketibaan pertama sejak Julai lalu dan membawa muatan 20,000 tan gandum untuk pasaran dunia.

Timbalan Perdana Menteri Ukraine, Olessandr Kubrakov berkata, kedua-dua kapal kargo itu – Resilient Africa dan Aroyat membawa anak kapal yang terdiri daripada warganegara Ukraine, Azerbaijan dan Mesir.

Ketibaan kapal menggunakan laluan baharu selepad Russia menangguhkan perjanjian yang diusahakan Pertubuhan Bangsa-Bangsa Bersatu (PBB) dan Turkiye bagi memudahkan eksport bijirin Ukraine dari Chornomorsk dan dua pelabuhan yang lain, sejak Julai lalu.

Moscow sebelum ini menangguhkan perjanjian selepas mendakwa sebahagian perjanjian yang membenarkan eksport makanan dan bajanya tidak dihormati.

Sejak itu, Russia mengancam kapal awam yang belayar ke Ukraine sebagai sasaran tenteranya.

Selain mengancam kapal yang melalui Laut Hitam, Moscow turut menyasarkan infrastruktur pelabuhan Ukraine.

Malah, Russia juga telah berulang kali menyerang dan mengganggu operasi termasuk Pelabuhan Izmail dan Reni, tempat eksport bijirin Ukraine berlepas sejak Julai. – Agensi


King Sing patut buru 1.2 juta pelancong China ‘hilang’ di Malaysia

BANGI, 17 Zulhijjah 1444H, Khamis – BERJASA menyarankan Perdana Menteri memberi tanggungjawab menyiasat dan memburu keberadaan 1.2 juta pelancong China yang dikesan tidak keluar dari Malaysia, selepas tiba di negara ini kepada Datuk Seri Tiong King Sing.

Presiden BERJASA, Haji Zamani Ibrahim berkata, itu adalah tugas utama yang sepatutnya dilakukan oleh seorang Menteri Pelancongan, Kesenian dan Kebudayaan.

Beliau menegaskan, isu pelancong yang tidak keluar dari Malaysia dari tempoh antara 2018 hingga 2021 adalah membahayakan negara dan ia sepatutnya menjadi keutamaan menteri serta Perdana Menteri jika serius mahu menjaga keamanan.

“Seorang yang dihalang masuk kerana tidak memiliki tiket pulang ke negara asal dilepaskan, sedangkan di negara kita ada 1.2 juta (pelancong China) yang tidak balik. Apa yang terjadi? Kita tutup mata saja ke?

“Seorang yang masuk kita beria-ia lepaskan, tetapi 1.2 juta yang masuk kita senyap. Mungkin ada sindiket yang menyembunyikan mereka,” katanya dalam video yang dimuat naik di Facebooknya.

Sebelum ini, King Sing mengakui beliau adalah individu yang dilaporkan terbabit dalam kekecohan di ruang ketibaan antarabangsa, Lapangan Terbang Antarabangsa Kuala Lumpur (KLIA).

Ia berikutan tular gambar dan laporan berita yang mendakwa King Sing campur tangan dalam urusan melepaskan seorang pelancong dari China, namun dinafikan Ahli Parlimen Bintulu itu.

Sebaliknya, beliau mendakwa, kehadirannya di KLIA membongkar satu peristiwa yang memalukan negara apabila wujudnya budaya rasuah yang dilakukan oleh segelintir pegawai dan penyalahgunaan kuasa yang kronik di pintu masuk negara.

Mengulas perkara itu, Zamani mempersoal perkaitan campur tangan King Sing melepaskan pelancong China dengan tindakan membongkar budaya rasuah.

“Kalau ada kes rasuah, kenapa menteri pelancongan yang beria-ia melepaskan orang yang tak layak untuk kita benarkan masuk negara kita, sedangkan mereka tidak ada tiket balik dan mereka tidak tahu di mana tempat mereka nak tinggal di negara kita ini.

“Isu ini penting jadi saya mahu isu ini beralih kepada isu pokok. Isu pokoknya ialah pencerobohan tatakelola oleh Menteri Pelancongan.

“Yang keduanya, Menteri Pelancongan bertindak di luar bidang kuasa dia jika babit bab rasuah yang berlaku,” katanya.


Butang hidraulik rosak, lori tanah tersangkut pada jejantas

SUNGAI BESAR, 18 Muharram 1443H, Jumaat – Sebuah lori bawa tanah tersangkut di jejantas di Kilometer 44 Jalan Klang-Teluk Intan, dekat Taman Penggawa, Sungai Lias, di sini, semalam.

Kejadian dipercayai berlaku pada 4.45 petang ketika kenderaan berat itu selesai menurunkan tanah di kawasan pembinaan.

Ketua Polis Daerah Sabak Bernam, Superintendan Agus Salim Mohd Alias berkata, kemalangan berlaku akibat kerosakan butang hidraulik pada kenderaan berkenaan.

“Ketika lori meneruskan perjalanan secara tiba-tiba, bahagian ‘bucket’ tersangkut pada jejantas.

“Difahamkan kemalangan berlaku akibat kerosakan butang hidraulik,” katanya seperti dilapor media tempatan hari ini hari ini.

Agus Salim bagaimanapun berkata, pemandu lori terselamat dalam kejadian itu dan hanya mengadu sakit di bahagian dada.

Katanya, akibat kemalangan itu, lori dipandu mangsa mengalami kerosakan pada bahagian ‘bucket’.

“Kes disiasat mengikut Rule 10 LN 166/59,” katanya.

Terdahulu, tular rakaman video dan gambar di laman sosial menunjukkan lori tanah terbabit tersangkut di jejantas.


Isu Jawi: ADUN DAP wajar dikenakan tindakan Akta Hasutan

SHAH ALAM, 14 Zulhijjah 1441H, Selasa – Ahli Dewan Undangan Negeri (ADUN) Tras, Chow Yu Hui wajar dikenakan tindakan di bawah Akta Hasutan susulan tindakannya memfailkan permohonan di Mahkamah Tinggi bagi mencabar arahan kerajaan Pahang yang mewajibkan tulisan Jawi pada papan tanda dan iklan di premis perniagaan di negeri itu.

Exco Perpaduan, Kebajikan Masyarakat, Pembangunan Wanita dan Keluarga Pahang, Datuk Seri Shahaniza Shamsuddin berkata, tindakan wakil rakyat DAP itu secara tidak langsung menghasut orang lain untuk mempercayai bahawa tulisan Jawi adalah rasis dan menyusahkan.

“Agaknya kenapa ADUN Tras (DAP) ni marah sangat dengan tulisan Jawi? Siap cabar di mahkamah arahan kerajaan Pahang untuk letak tulisan Jawi di papan tanda premis perniagaan.

“Bukan dia tak tahu yang tulisan Jawi tu sebahagian daripada bahasa Melayu yang menjadi Bahasa Kebangsaan seperti termaktub dalam Perlembagaan.

“Bukan dia tak ‘reti’, tapi sengaja buat tak ‘reti’. Sebab apa? Sebab nak tunjuk konon kita rasis bila kita pertahankan,” katanya seperti dipetik Sinar Harian.

Shahaniza yang juga ADUN Kuala Sentul itu berkata, bahasa Melayu termasuk tulisan Jawi sepatutnya menjadi bahasa dan tulisan yang menyatupadukan rakyat.

Menurutnya, semua warganegara mesti fasih berbahasa Melayu dan memahami tulisan Jawi.

“Bagaimanapun, kita selama ini tidak pernah mengambil sebarang tindakan kepada mereka yang langsung tidak boleh berbahasa Melayu atas dasar toleransi kaum demi jaga keharmonian bersama,” katanya.

Beliau turut tidak menolak kemungkinan tindakan ADUN Tras itu adalah strategi DAP mahu mencari publisiti.

“Apapun strateginya, tindakan tersebut ternyata mencabar bukan sahaja kedudukan Bahasa Melayu (berikutan tulisan Jawi adalah sebahagian darinya) seperti yang termaktub dalam Perlembagaan tetapi juga memperlekeh dan perlecehkan titah Sultan Pahang yang mahu tulisan Jawi diperkasakan di negeri ini,” katanya.

Yu Hui memfailkan permohonan di Mahkamah Tinggi Kuantan pada 30 Julai lalu bagi mencabar ketetapan kerajaan Pahang yang mewajibkan tulisan Jawi di papan tanda dan iklan di premis perniagaan di negeri itu berkuatkuasa 1 Januari lalu.

Penggunaan tulisan Jawi itu selari dengan titah Yang di-Pertuan Agong, Al-Sultan Abdullah Mustafa Ri’ayatuddin Al-Mustafa Billah Shah yang juga Sultan Pahang supaya tulisan berkenaan diperkasakan di negeri ini.


18 Ahli Parlimen BN sokong Muhyiddin

BANGI, 26 Rabiulakhir 1444H, Isnin – PAS mendakwa 18 Ahli Parlimen Barisan Nasional (BN) menyokong Pengerusi Perikatan Nasional (PN), Tan Sri Muhyiddin Yassin bagi membolehkan beliau diangkat sebagai Perdana Menteri ke-10 hari ini.

Ketua Pengarah Pilihan Raya PAS Pusat, Datuk Seri Muhammad Sanusi Md Nor berkata, senarai nama individu terbabit akan melalui beberapa prosedur sebelum dihantar ke Istana Negara sebelum 2 petang dan disusuli dengan Majlis Angkat Sumpah Perdana Menteri pada 4 petang.

“PN kini memiliki majoriti gabungan parti dan sokongan daripada Ahli Parlimen BN, sekali gus membolehkan PN nampak cahaya di hujung lorong.

“Doakan supaya semua ini berjalan dengan sempurna seperti diharapkan untuk kita bawa negara ini menjadi prihatin, bersih dan stabil,” katanya seperti dilapor media tempatan, hari ini.

Muhammad Sanusi pada masa sama meminta semua ahli Parlimen dan pimpinan UMNO untuk menolak cadangan Datuk Seri Dr Ahmad Zahid Hamidi yang juga Pengerusi BN yang mahu bergabung dengan Pakatan Harapan (PH) untuk membentuk kerajaan Persekutuan.

Katanya, Ahmad Zahid kini sedang memaksa Ahli Parlimen BN yang menang dalam PRU15 untuk menyertai kerajaan PH yang diterajui Datuk Seri Anwar Ibrahim bersama DAP dan AMANAH.

“Buat masa ini tidak ada gabungan yang mahu menyertai mereka kecuali Ahmad Zahid seorang, berikutan mahu menyelamatkan dirinya daripada kes-kes mahkamah seperti dijanjikan Anwar dan atas sebab itu beliau mahu memastikan kesemua 30 Ahli Parlimen BN menyokong Anwar,” katanya.

Muhammad Sanusi pada masa sama mendakwa Ahmad Zahid kini sedang mengheret UMNO untuk melanggar ketetapan Perhimpunan Agung UMNO (PAU) iaitu ‘No Anwar, No DAP’.

Katanya, sekiranya ahli-ahli UMNO terus merestui tindakan Presiden mereka untuk memaksa Ahli Parlimen BN menubuhkan kerajaan bersama PH, bermaksa mereka akan jadi pengkhianat terbesar dalam sejarah umat Islam di negara ini.

Mengulas lanjut, katanya, mana-mana Ahli Parlimen BN yang menyatakan sokongan kepada Muhyiddin untuk menjadi Perdana Menteri tidak akan terkesan dengan sebarang tindakan daripada Akta Anti Lompat Parti.


Tunjuk perasaan tak endah amaran teruskan protes antikudeta

YANGON, 27 Jamadilakhir 1442H, Selasa – Penunjuk perasaan terus berhimpun di jalan-jalan raya di Myanmar pada Selasa untuk hari keempat berturut-turut dan tidak mengendahkan amaran tindakan undang-undang akan dikenakan terhadap perhimpunan awam, lapor Agensi Anadolu.

Majlis Pentadbiran Negara dipimpin Panglima Tentera Min Aung Hlaing selepas rampasan kuasa minggu lalu, mengenakan perintah berkurung sepanjang malam di seluruh negara dan melarang perhimpunan awam melebihi lima orang.

Ratusan ribu penunjuk perasaan anti-kudeta mengadakan protes di tiga bandar terbesar Yangon, Mandalay dan Nay Pyi Taw, dan beberapa bahagian lain, menuntut pemerintahan junta ditamatkan dan pembebasan pemimpin yang ditahan.

Pasukan keselamatan dikerahkan untuk menghalang penunjuk perasaan di pinggir bandar daripada memasuki pusat bandar.

Pada Isnin malam, Panglima Tentera, dalam ucapan pertamanya di televisyen sejak penggulingan kuasa, memberi jaminan pilihan raya baharu akan diadakan selepas setahun pemerintahan tentera.

Anggota parti pemerintah Liga Demokrasi Kebangsaan (NLD) Zin Mar Aung, berkata mereka tidak akan termakan janji manis junta tentera.

“Kami telah melihat janji palsu seperti itu ketika rampasan kuasa tentera pada 1990. Kami mengambil masa dua dekad untuk kembali ke pemerintahan awam. Kami tidak akan membiarkan ini terjadi lagi,” kata Aung. – Bernama


PKPD pentadbiran di empat mukim Kedah bermula hari ini: Ismail Sabri

KUALA LUMPUR, 13 Zulhijjah 1441H, Ahad – Kerajaan melaksanakan Perintah Kawalan Pergerakan Diperketatkan (PKPD) secara pentadbiran di empat mukim di negeri Kedah bermula hari ini hingga 30 Ogos, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata, keputusan itu dibuat susulan 11 kes baharu COVID-19 yang berpunca daripada kluster PUI Sivagangga.

Memperincikan perkara itu, beliau berkata, empat kawasan terbabit ialah Restoran Nasi Kandar Salleh di pekan Napoh, Kampung Pida Satu di Megat Dewa, Kampung Bendang Dalam Mukim Binjal di Kubang Pasu dan Kampung Ulu Sanai di Padang Terap yang kesemuanya terletak dalam radius satu kilometer dari restoran tersebut.

“Mesyuarat Khas Menteri-menteri Mengenai Pelaksanaan PKP hari ini meluluskan permohonan kerajaan negeri Kedah untuk melaksanakan PKPD secara pentadbiran di kawasan-kawasan tersebut.

“Pelaksanaan PKPD secara pentadbiran akan mengguna pakai prosedur operasi standard (SOP) sedia ada dengan tambahan sekatan jalan raya di setiap laluan keluar masuk dan penutupan beberapa jalan utama ke kawasan sekitar,” katanya pada sidang media perkembangan PKP Pemulihan di bangunan Parlimen di sini, hari ini.

Menurut laporan media, sehingga semalam, sebanyak 313 individu daripada kluster itu telah disaring dengan 20 dikesan positif COVID-19 sementara 280 individu negatif, manakala bakinya masih menunggu keputusan ujian.

Mengulas lanjut, Ismail Sabri berkata, Kementerian Kesihatan akan menjalankan ujian saringan ke atas kira-kira 7,000 penduduk di kawasan terlibat.

Menurutnya, selain tadika, masjid serta rumah ibadat turut ditutup bagi aktiviti keagamaan termasuk solat Jumaat.

“Kebebasan bergerak mungkin boleh disekat jika kes meningkat seperti yang berlaku di Kedah dan perkara sama mungkin boleh berlaku di tempat lain. Justeru itu, rakyat perlu patuh SOP dan setiap larangan agar perkara seumpama ini tidak berlaku di tempat lain,” katanya. -Bernama


Demi tanah air, BERJASA terus berjuang hapuskan vernakular

BANGI, 22 Muharram 1442H, Khamis – Barisan Jemaah Islamiah Se-Malaysia (BERJASA) merupakan sebuah parti politik berasaskan watan iaitu berpegang kepada prinsip Tanah Melayu yang menerima kemajmukan di bawah identiti nasional yang satu.

Ini bermakna kepelbagaian kaum di negara ini bukan menjadi isu, sebaliknya kesatuan identiti nasional merupakan perkara yang lebih penting.

Ia dibuktikan apabila hanya parti itu sahaja yang kekal tegas dengan pendirian bahawa perpaduan nasional hanya boleh dicapai apabila sekolah satu aliran diwujudkan, manakala sekolah vernakular dimansuhkan.

“Sampaikan Ketua Pemudanya (ANGKASA) mencabar Ketua Pemuda MCA untuk berdebat isu vernakular.

“Ketua Pemuda lain ada berani? Sampai sekarang MCA senyap,” tegas seorang narator dalam satu perkongsian video di laman Facebook BERJASA, hari ini.

Pada masa sama, narator dalam perkongsian sama berkata, perkara yang menyatukan rakyat Malaysia adalah identiti nasional yang berasaskan faktor sejarah dan budaya penduduk di Tanah Melayu sejak ratusan tahun lalu.

“Itulah sebabnya bahasa kebangsaan kita ialah Bahasa Melayu,” katanya.

Selain itu, katanya, tiga prinsip kebudayaan kebangsaan termasuk perkara berteraskan kebudayaan rakyat asal rantau ini iaitu orang Melayu.

Malah, ia turut merangkumi penerimaan unsur budaya-budaya lain selagi tidak bercanggah dengan Perlembagaan dan Rukun Negara.

“Ketiga, Islam menjadi unsur yang penting dalam pembentukan kebudayaan kebangsaaan,” katanya.


Tak sampai 24 jam, 12 tahanan Palestin positif COVID-19

TEL AVIV, 22 Muharram 1442H, Khamis – Seramai 12 tahanan warga Palestin di Penjara Ofer Israel disahkan positif COVID-19, lapor agensi berita Wafa.

Menurut Persatuan Tahanan Palestin (PPS), mereka yang dijangkiti berada di Seksyen 14 penjara berkenaan dengan lima disahkan positif wabak itu petang semalam, manakala tujuh lagi pada pagi ini.

Selain itu, persatuan itu berkata, seramai 27 tahanan di beberapa penjara Israel disahkan positif COVID-19, di samping dua yang lain secara rasmi disahkan positif wabak sama setelah diuji oleh Kementerian Kesihatan Palestin sebelum segera dibebaskan.

Jumlah tahanan Palestin yang ditempatkan di penjara Israel ketika ini sekitar 5,000 orang termasuk 700 pesakit dan 41 wanita.

Dengan tiadanya langkah pengudaraan dan kesihatan, tahanan berisiko tinggi dijangkiti virus.

Pada masa sama, PPS menekankan, mengenai keperluan institusi hak asasi manusia antarabangsa yang dipimpin oleh Palang Merah Antarabangsa bagi memastikan kesejahteraan para tahanan serta menghantar jawatankuasa perubatan bebas ke penjara untuk mengadakan ujian saringan kepada lebih ramai tahanan.

PPS juga menggesa institusi hak asasi manusia terbabit memerhati gaya hidup di penjara dan memastikan langkah-langkah pencegahan mencukupi dilaksanakan.

Tambahan pula, Israel didakwa berusaha mengaburkan mata masyarakat antarabangsa dengan menyembunyikan fakta penting, terutamanya mengenai jumlah tahanan yang dijangkiti di penjara.

PPS turut memberi amaran bahawa hanya Israel yang mengetahui jumlah tepat tahanan dijangkiti COVID-19.

Sejak tahun 1967, seramai 226 orang Palestin meninggal dunia di dalam penjara Israel, di mana penyebab utama kematian adalah berpunca daripada kecuaian pekerja perubatan di bawah pihak berkuasa penjara, menurut Pihak Berkuasa Palestin – Agensi


30 peratus diskaun di Plaza Tol Bandar Cassia

KUALA LUMPUR, 28 Ramadan 1443H, Sabtu – Pengguna rangkaian lebuhraya PLUS yang akan masuk atau keluar dari Plaza Tol Bandar Cassia (Jambatan Kedua Sdn Bhd-JKSB), bakal menikmati pengurangan atau diskaun sebanyak 30 peratus sempena sambutan Hari Raya Aidilfitri ini.

Pengurangan kadar tol itu dikongsi dalam akaun Twitter PLUS Malaysia Berhad.

“Kepada pelanggan lebuhraya PLUS yang masuk atau keluar di Plaza Tol Bandar Cassia (Jambatan Kedua Sdn Bhd -JKSB) tidak akan menerima pemberian tol percuma, tetapi akan menerima diskaun tol sebanyak 30 peratus. Hati-hati memandu dan semoga selamat sampai ke destinasi,” menurut kenyataan PLUS itu.

PLUS Malaysia Berhad turut berkongsi kenyataan media JKSB yang memaklumkan, pengguna Jambatan Sultan Abdul Halim Mu’adzam Shah (JSAHMS) bakal menikmati pengurangan atau diskaun sebanyak 30 peratus, sekiranya masuk atau keluar dari Pulau Pinang melalui dua tol berlainan iaitu Plaza Tol Bandar Cassia dan Jambatan Kedua Pulau Pinang (JK2PP).

Tawaran itu diberikan bermula pada pukul 12 tengah malam pada 30 April (Sabtu) sehingga 11.59 malam pada 1 Mei (Ahad) serta pada pukul 12.00 tengah malam 7 Mei (Sabtu) sehingga 11.59 malam 8 Mei (Ahad) minggu hadapan.

Menurut kenyataan berkenaan pemberian diskaun ini adalah bersifat sementara dan selaras dengan pengumuman kerajaan Malaysia sempena sambutan Aidilfitri 2022. – Bernama


Dakwa Afghanistan diancam, Perancis bawa keluar 3,000 penduduk

PARIS, 19 Muharram 1443H, Sabtu – Perancis menamatkan operasi pemindahan keluar dari Afghanistan – yang dikuasai Taliban – semalam, sehari selepas insiden serangan bom nekad di luar lapangan terbang di Kabul.

Menteri Luar, Jean-Yves Le Drian dan Menteri Pertahanan, Florence Parly berkata, pemindahan keluar hampir berakhir dengan 3,000 orang.

“Pasukan di kedutaan Perancis di Kabul tiba di Abu Dhabi sebelum kembali ke Perancis,” katanya dalam kenyataan sambil menyarankan Duta David Martinon pulang.

Parly menerusi akaun di Twitter berkata, Perancis akan terus membantu mereka yang memerlukan perlindungan untuk meninggalkan Afghanistan.

Katanya, ketika operasi pemindahan itu, hampir 3,000 orang termasuk lebih dari 2,600 rakyat Afghanistan telah dibawa ke Perancis.

Pangkalan Perancis di Abu Dhabi telah menjadi titik transit bagi mereka yang dipindahkan sebelum menuju ke Paris.

Khamis lalu, Presiden Perancis, Emmanuel Macron berkata, duta dan kakitangan diplomatik lain akan meninggalkan Kabul dalam beberapa hari dengan salah satu penerbangan Perancis terakhir yang keluar.

Katanya, duta akan mengekalkan jawatannya, namun atas alasan keselamatan, beliau akan bekerja dari Paris buat masa ini.

Selain itu, kenyataan para menteri mengatakan bahawa Perancis akan meneruskan kerjanya untuk melindungi warga Afghanistan yang diancam, termasuk selepas 31 Ogos. – Agensi


Peniaga besi buruk mengaku ‘Datuk Seri’ ugut porak-perandakan polis

JOHOR BAHRU, 18 Rejab 1442H, Selasa – Seorang lelaki mengaku Datuk Seri bersama rakannya ditahan selepas mengugut dua mangsa termasuk seorang anggota polis berpangkat Inspektor, Khamis lalu.

‘Datuk Seri’ yang merupakan peniaga besi buruk berusia 56 tahun dan rakannya berusia 41 tahun ditahan kira-kira jam 8.30 malam di sekitar Masai susulan laporan polis daripada seorang mangsa yang diugut kedua-dua suspek berkenaan.

Ketua Polis Johor, Datuk Ayob Khan Mydin Pitchay berkata, kedua-dua suspek telah melakukan pemerasan meminta mangsa yang berusia lingkungan 50-an membayar sejumlah hutang dengan kekerasan di kawasan Seri Alam pada 22 Februari lalu.

“Berikutan aduan yang diterima daripada mangsa, polis telah membuka kertas siasatan di bawah Seksyen 385 Kanun Keseksaan dan membuat tangkapan terhadap dua suspek berkenaan tiga hari kemudian.

“Ketika ditahan, ‘Datuk Seri’ itu bagaimanapun telah mengugut Inspektor yang menahannya dengan menyatakan ‘Tuan tangkap saya, saya akan porak-perandakan semua balai polis dan hidup tuan’,” katanya seperti dilapor media tempatan, hari ini.

Mengulas lanjut, Ayob Khan berkata, siasatan mendapati suspek menggunakan gelaran Datuk Seri yang tidak diiktiraf.

“Semakan rekod Datuk Seri juga mendapati dia mempunyai pelbagai rekod jenayah lampau berunsur jenayah kekerasan termasuk dua kali dikenakan tindakan di bawah Ordinan Darurat dengan ditahan di Simpang Renggam dan Pulau Jerejak, sekitar 1980-an serta 1990-an.

“Datuk Seri berkenaan juga banyak menderma wang kepada pertubuhan bukan kerajaan bagi melindungi kegiatannya selain mengaburi pihak berkuasa,” katanya.


Ketelusan Bajet 2023 wajar dipantau, elak ketirisan

BANGI, 12 Rabiulawal 1444H, Ahad – Ketelusan dan akauntabiliti terhadap setiap ringgit yang diperuntukkan dalam pembentangan Bajet 2023 wajar dipantau untuk mencapai sasaran diperuntukan.

Setiap tahun kebimbangan itu disuarakan kerana pasti akan berlaku ketirisan serius dan perbelanjaan berlebihan oleh beberapa jabatan kerajaan yang menerima peruntukan, kata aktivis sosial, Tan Sri Lee Lam Thye.

“Hampir setiap tahun, Ketua Audit Negara melaporkan kejadian apabila terdapat ketirisan serius dan perbelanjaan berlebihan oleh beberapa jabatan kerajaan.

“Ini sekali gus mengakibatkan kerugian berjuta-juta ringgit melalui pembaziran dan penyalahgunaan.

“Tetapi tidak banyak yang didengari selepas itu mengenai langkah yang diambil untuk menghukum pesalah atau untuk memastikan tidak ada pengulangan penyelewengan rasmi,” katanya dalam kenyatan, hari ini.

Lam Thye yang juga Pengerusi Ikatan Komuniti Selamat berkata, beberapa Ahli Parlimen berpandangan, jawatankuasa khas wajar ditubuhkan bagi memastikan semua isu yang dibangkitkan ditangani dengan segera.

“Jawatankuasa itu dicadangkan mengenal pasti individu yang memainkan peranan dalam salah urus kewangan, tetapi tiada sebarang maklum balas,” katanya lagi.

Tegas beliau, sekiranya pihak berkuasa yang berkenaan terus lalai dalam menguruskan dana awam, habuan yang dijanjikan dalam belanjawan negara tidak semua akan pergi kepada penerima.

Namun, katanya, hanya akan berakhir kepada pegawai yang tamak dalam perkhidmatan awam.

“Oleh itu, semasa Bajet 2023 dibentangkan, ia juga mesti memastikan wujudnya kebertanggungjawaban dan ketelusan yang maksimum.

“Maksudnya, setiap ringgit diperuntukkan untuk pelbagai kementerian, jabatan dan agensi mesti dibelanjakan untuk tujuan yang dihasratkan.

“Terdapat juga keperluan mendesak untuk mengatasi kerenah birokrasi bagi mendapatkan kelulusan daripada pihak berkuasa untuk pelbagai tujuan dan memudahkan prosedur apabila memberi bantuan kepada kumpulan yang layak,” katanya.


Hampir 12,000 tandatangan petisyen Malaysia Sejahtera Tanpa Arak

BANGI, 14 Rejab 1443H, Rabu – Hampir 12,000 orang menandatangani petisyen ‘Kempen Malaysia Sejahtera Tanpa Arak’ yang dilancarkan dalam talian, baru-baru ini.

Ketika berita ini ditulis sekitar jam 5 petang hari ini, seramai 11,478 responden sudah menandatangani petisyen itu di platform change.org.

Petisyen yang dilancarkan oleh gerakan Islam, Ikatan Muslimin Malaysia (ISMA) bersama Yayasan Maghfirah, akan berjalan sepanjang Februari sehingga Mac di seluruh negara.

Turut bersama membawa kempen gergasi ini kepada rakyat Malaysia bagi memberi kesedaran mengenai bahaya arak kepada masyarakat adalah pertubuhan bukan kerajaan (NGO) seperti PEACE, Indahnya Islam, PEMBELA dan ACCIN.

Kempen ini bukan sahaja disasarkan kepada orang Islam, namun untuk setiap lapisan masyarakat termasuk bukan Islam.

Penggerak kempen berkata, ia bukan sahaja menekankan aspek kesedaran sahaja, tetapi turut menyentuh polisi-polisi negara.

Ini termasuklah tatacara jualan arak di kedai-kedai serta penguatkuasaan undang-undang sedia ada terhadap apa-apa yang berkaitan dengan arak.

“Dengan langkah praktikal ini, empat tuntutan kempen ini; pertama, menuntut kerajaan agar menetapkan polisi komuniti bebas arak supaya tiada lagi program yang menghidangkan arak secara terbuka dan umum.

“Kedua, menuntut PBT agar menguat kuasa dan memperkemas undang-undang berkaitan arak serta memperketatkan lagi syarat-syarat membeli dan menjual arak.

“Ketiga, menuntut PBT agar tidak membenarkan penjualan arak di kedai-kedai serbaneka di kawasan majoriti muslim,” katanya.

Sementara yang terakhir, katanya, adalah menuntut pihak berkuasa agar membuat pemeriksaan dan pemantauan yang lebih ketat ke atas pemandu-pemandu mabuk terutamanya di waktu malam.

“Oleh itu rakyat Malaysia, mari sama-sama kita tandatangan dan sebarkan petisyen ini sebagai usaha kecil kita sehingga ‘Malaysia Sejahtera Tanpa Arak’,” katanya lagi.


Malaysia  komited lindungi semua kanak-kanak – PM

KUALA LUMPUR, 12 Rabiulakhir 1443H, Rabu – Selaras konsep Keluarga Malaysia dan pelantikan negara untuk menduduki kerusi Human Rights Council (HRC), kerajaan bertanggungjawab melindungi semua kanak-kanak di negara ini tanpa mengira kewarganegaraan, bangsa, agama, kelahiran atau status-status lain.

Perdana Menteri Datuk Seri Ismail Sabri Yaakob berkata, Malaysia juga kekal komited memberi perlindungan kepada kanak-kanak terutamanya dari golongan rentan, mangsa keganasan seksual dan keganasan rumah tangga.

Dalam ucapannya sempena sambutan Hari Kanak-kanak Sedunia 2021 di bangunan Parlimen  hari ini, beliau berkata, antara Jun 2020 dan Ogos tahun ini 1,721 kes keganasan seksual terhadap kanak-kanak telah direkodkan manakala 2,162 kes aktif sedang dalam perbicaraan.

“Kanak-kanak amat berharga di hati saya kerana mereka merupakan anugerah Tuhan yang amat berharga kepada kita. Saya percaya, adalah tidak memadai jika kita hanya memperuntukkan satu hari dalam setahun untuk memperingati hak dan keperluan yang sepatutnya dinikmati mereka.

“Kita sebenarnya perlu berusaha lebih untuk melindungi kanak-kanak kerana ada di antara mereka bakal menjadi pemimpin yang hebat di masa akan datang. Setiap kanak-kanak mempunyai hak asasi untuk mendapatkan pendidikan dan membesar dalam suasana yang kondusif agar mereka mampu menjadi individu yang boleh mencapai potensi penuh dan mengejar impian mereka,” katanya.

Ismail Sabri berkata, perlindungan sama turut diberikan kepada kanak-kanak dalam tahanan, dan komitmen Malaysia dalam menangani isu itu dapat dilihat menerusi penubuhan program Alternative to Detention (ATD) apabila kerajaan berikrar sebagai ahli HRC.

Menurutnya sejak sekian lama, Malaysia kekal komited berhubung hal penahanan kanak-kanak di negara ini.

“Kepentingan terbaik mereka mesti diambil kira terutamanya apabila menangani keperluan kanak-kanak yang terdedah, termasuk kanak-kanak pelarian ataupun refugee. Ini adalah selaras dengan prinsip Konvensyen Mengenai Hak Kanak-kanak,” katanya.

Perdana Menteri berkata, dasar perlindungan kanak-kanak amat perlu pada masa ini bagi menggalakkan setiap agensi, organisasi dan anggota masyarakat memberi keutamaan kepada perlindungan kanak-kanak sebagai tanggungjawab bersama.

Beliau berkata dasar itu selaras dengan falsafah Konvensyen Mengenai Hak Kanak-kanak (CRC) 1995 dan Akta Kanak-Kanak 2001 yang menekankan prinsip perlindungan kepada kanak-kanak demi kepentingan terbaik mereka.

Ismail Sabri berkata, Malaysia berpegang teguh dengan matlamat Pembangunan Lestari atau Sustainable Development Goals (SDG) yang menjadi agenda global Pertubuhan Bangsa-Bangsa Bersatu (PBB), agar tiada kanak-kanak yang terpinggir dalam pembangunan negara dan mereka berhak untuk hidup dengan selamat serta gembira.

“Pandemik COVID-19 yang melanda dunia telah mengakibatkan perubahan besar terhadap sosio ekonomi di seluruh dunia, tetapi wabak yang melanda ini tidak harus menggoyahkan keazaman kita dalam memberi perlindungan dan kesejahteraan kepada kanak-kanak,” katanya.

Sehubungan itu beliau berkata, usaha bersepadu sektor awam dan swasta serta masyarakat secara amnya sangat diperlukan bagi mewujudkan persekitaran yang lebih baik dan selamat untuk kanak-kanak membina masa depan mereka.

Beliau berkata, kerajaan teguh dalam memperkukuh rangkaian penuh hak semua kanak-kanak di bawah bidang kuasa Malaysia serta meningkatkan kerjasama pelbagai sektor dan antara agensi termasuk pihak berkuasa tempatan, pertubuhan bukan kerajaan (NGO) serta pertubuhan antarabangsa di bawah PBB.

“Melangkah ke hadapan, kita mesti melakukan yang terbaik untuk mengambil langkah berjaga-jaga yang perlu bagi menangani isu global berkaitan kanak-kanak. Marilah kita berikrar untuk melindungi anak-anak kita daripada segala amalan yang memudaratkan dan diskriminasi kerana mereka adalah bunga-bunga taman Allah SWT,” katanya.

Pada majlis itu Ismail Sabri turut menerima pokok sebagai simbolik kepada Sambutan Hari Kanak-kanak Sedunia 2021. Hari Kanak-kanak Sedunia disambut pada 20 Nov setiap tahun. – Bernama


Penamaan calon di 222 pusat seluruh negara pagi ini

PUTRAJAYA, 10 Rabiulakhir 1444H, Sabtu – Pilihan Raya Umum ke-15 (PRU15) bagi memilih kerajaan baharu Malaysia bermula hari ini dengan proses penamaan calon di 222 pusat penamaan di seluruh negara.

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya di Sabah yang tertangguh ekoran proklamasi darurat bagi mencegah penularan pandemik COVID-19.

Suruhanjaya Pilihan Raya (SPR) telah menetapkan hari pengundian pada 19 Nov dan pengundian awal pada 15 November.

Tempoh berkempen ditetapkan selama 14 hari bermula hari ini selepas pengisytiharan calon-calon yang bertanding dan akan berakhir pada 11.59 malam, 18 November.

Selain 222 kerusi Parlimen yang dipertandingkan, pilihan raya bagi 116 kerusi DUN di Perlis, Pahang dan Perak turut diadakan serentak selepas ketiga-tiga negeri itu membubarkan DUN masing-masing susulan pembubaran Parlimen ke-14 pada 10 Oktober lepas.

Daftar pemilih yang akan digunakan untuk PRU15, pilihan raya negeri dan PRK Bugaya adalah Daftar Pemilih Tambahan Ogos 2022 yang dikemas kini sehingga 9 Okt 2022.

Negeri-negeri diterajui Pakatan Harapan (PH) iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tiada pilihan raya peringkat DUN berkenaan.

Sabah, Melaka, Sarawak dan Johor sebelum ini telah mengadakan Pilihan Raya Negeri (PRN) masing-masing. PRN Sabah diadakan pada 26 September 2020, Melaka (20 November 2021), Sarawak (18 Disember 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Sebelum penggal Parlimen ke-14 dibubarkan, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah. – Bernama


Keistimewaan bulan Zulkaedah

1. BULAN Zulkaedah termasuk dalam bulan-bulan “haram” atau dikatakan sebagai bulan suci bagi umat Islam. Selain itu ialah bulan Zulhijjah, Muharram dan Rejab. Allah Taala berfirman ;

إِنَّ عِدَّةَ ٱلشُّهُورِ عِندَ ٱللَّهِ ٱثۡنَا عَشَرَ شَهۡرࣰا فِی كِتَـٰبِ ٱللَّهِ یَوۡمَ خَلَقَ ٱلسَّمَـٰوَ تِ وَٱلۡأَرۡضَ مِنۡهَاۤ أَرۡبَعَةٌ حُرُمࣱۚ

“Sesungguhnya jumlah bulan disisi Allah ada 12 bulan yang tertulis dalam kitab Allah pada hari terciptanya langit-langit dan bumi. Di antaranya (12 bulan itu) ada empat bulan yang dihormati..”
[Surah At-Tawbah: 36]

2. Ada riwayat mengatakan, perkataan “zul-kaedah” diambil daripada perkataan (ق ع د) yang bererti “duduk”. Ia membawa maksud “berhenti sebentar daripada melakukan sebarang peperangan atau pertumpahan darah”.

3. Allah Taala telah memperingatkan umat Islam, khususnya bagi mereka yang ingin menunaikan ibadah di Baitullah supaya menahan diri daripada melakukan maksiat serta pertengkaran sesama umat Islam.

4. Di antara keutamaan-keutamaan pada bulan Zulkaedah adalah seluruh umrah yang dilakukan oleh Rasulullah SAW ialah pada bulan tersebut, kecuali umrah beliau yang diikuti dengan haji.

اعْتَمَرَ أَرْبَعَ عُمَرٍ فِي ذِي الْقَعْدَةِ حَيْثُ رَدُّوهُ وَمِنْ الْقَابِلِ عُمْرَةَ الْحُدَيْبِيَةِ وَعُمْرَةً فِي ذِي الْقَعْدَةِ وَعُمْرَةً مَعَ حَجَّتِهِ

“Rasulullah SAW melaksanakan umrah sebanyak empat kali. Yaitu umrah ketika mereka (Kaum Musyrikin) menghalangi Baginda, umrah pada tahun berikutnya yaitu umrah Al Hudaibiyah, umrah pada bulan Zulkaedah dan umrah ketika Baginda ingin menunaikan haji”.
(HR Bukhari)

5. Selain itu, Rasulullah SAW dan generasi salaf juga amat tekankan berpuasa pada bulan-bulan ‘haram’ .Termasuk padanya bulan Zulkaedah ini. Baginda bersabda

أفضل الصيام بعد رمضان شهر الله المحرم، وأفضل الصلاة بعد الفريضة صلاة الليل

“Sebaik-baik puasa selepas Ramadhan ialah berpuasa pada bulan-bulan “haram”, dan sebaik-baik solat selepas solat fardu ialah solat malam (qiyamullail). ”
(HR Muslim dan Ahmad)

6. Mereka sering memperbanyakkan berpuasa katika masuk bulan-bulan tersebut. Banyak riwayat yang menyebut tentang perbuatan serta renungan mengenai puasa pada bulan-bulan tersebut. Sufian Ath-Thauri pernah berkata ;

أشهر الحرم أحب إلي أن أصوم منها

“Pada bulan-bulan ‘haram’ ini aku lebih gemar berpuasa di dalamnya.”
(Kitab Lathaiful Maarif oleh Ibnu Rejab)

7. Oleh itu, terdapat dua amalan yang utama ketika bulan Zulkaedah ini iaitu berpuasa serta menunaikan Umrah bagi yang berkemampuan. Semoga kita tergolong dalam golongan yang suka mengejar kebaikan.

Majlis Ulama ISMA


Kes rasuah VLN: Ahmad Zahid bebas atau bela diri diketahui esok

SHAH ALAM, 26 Safar 1444H, Khamis – Keputusan sama ada Datuk Seri Dr Ahmad Zahid Hamidi akan dibebaskan atau diperintah membela diri terhadap 40 pertuduhan rasuah berhubung Sistem Visa Luar Negara (VLN), akan diketahui esok.

Hakim Mahkamah Tinggi Datuk Mohd Yazid Mustafa dijadual menyampaikan keputusan di akhir kes pendakwaan itu pada 9 pagi.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Ahmad Zahid, maka beliau akan dipanggil untuk membela diri manakala jika sebaliknya bekas timbalan perdana menteri itu akan dilepas dan dibebaskan.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 11 Ogos, pihak pendakwaan menutup kesnya selepas memanggil 18 saksi untuk memberi keterangan dalam perbicaraan yang bermula pada 24 Mei 2021 dan pihak pendakwaan serta pembelaan selesai berhujah pada 7 September lepas.

Antara saksi pendakwaan yang dipanggil memberi keterangan ialah bekas Ketua Setiausaha Kementerian Dalam Negeri (KDN), Tan Sri Alwi Ibrahim serta tiga bekas pengarah Ultra Kirana Sdn Bhd (UKSB), Harry Lee Vui Khiun, Wan Quoris Shah Wan Abdul Ghani dan David Tan Siong Sun.

Pada 26 Jun 2019, Ahmad Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN, bagaimanapun pada 31 Julai 2019, mahkamah membenarkan permohonan presiden UMNO itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Ahmad Zahid, 69, didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Ahmad Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Ahmad Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya jika sabit kesalahan. – Bernama


KPT tak halang ahli politik, tapi perlu kebenaran sebelum masuk universiti

BANGI, 10 Ramadan 1444H, Sabtu – Kementerian Pendidikan Tinggi (KPT) tidak pernah menghalang mana-mana ahli politik daripada memasuki dan menganjurkan program di universiti-universiti awam di negara ini.

Bagaimanapun, Menterinya, Datuk Seri Mohamed Khaled Nordin berkata, kebenaran itu tertakluk kepada pengurusan universiti berkaitan.

“Dari segi kementerian, kita memang tiada halangan untuk mana-mana pihak untuk memasuki universiti.

“Namun sebagaimana kita sedia maklum, untuk memasuki kawasan universiti ini perlu memaklumkan kepada pihak pengurusan universiti bagi mendapatkan kebenaran,” katanya seperti dipetik Berita Harian, hari ini.

Beliau berkata demikian sebagai mengulas isu melibatkan Presiden Parti Ikatan Demokratik Malaysia (MUDA), Syed Saddiq Syed Abdul Rahman yang dihalang memasuki Universiti Teknologi Mara (UiTM) Shah Alam, Khamis lalu bagi menghadiri Dialog “Pelajar Praktikal Bukan Buruh Paksa” bersama mahasiswa universiti berkenaan.

Pihak pengurusan dilaporkan membuat sekatan bagi menjaga keharmonian universiti.

Naib Canselor UiTM, Prof Datuk Dr Roziah Janor menjelaskan tindakan itu dengan menyatakan penganjur program tidak menggunakan saluran rasmi untuk mengadakan program di Kampus Shah Alam.

Justeru, Mohamed Khaled meminta supaya Syed Saddiq dan pengurusan UiTM bersemuka bagi menyelesaikan dan program yang diatur itu dapat dilakukan selepas ini.

Beliau pada masa sama menyifatkan kejadian berkenaan berlaku kerana berlaku salah faham dari segi komunikasi.

“Saya bagi pihak kementerian berharap agar kedua-dua pihak dapat berjumpa dan mengatur semula program berkenaan agar dapat dibuat sekali lagi,” katanya.


KASA tubuh jawatankuasa baiki perkhidmatan air luar bandar

BANGI, 10 Zulkaedah 1441H, Khamis – Satu jawatankuasa peringkat nasional bagi Projek Pelaksanaan Bekalan Air Luar Bandar (BALB) yang dipengerusikan Kementerian Alam Sekitar dan Air (KASA) dan Kementerian Pembangunan Luar Bandar (KPLB) akan ditubuhkan.

Menteri Alam Sekitar, Datuk Tuan Ibrahim Tuan Man berkata, penubuhan jawatankuasa itu adalah untuk koordinasi dan kawal selia di seluruh negara termasuk Sabah dan Sarawak yang akan mengadakan mesyuarat pertama pada Ogos ini.

Beliau berkata, jawatankuasa ini memberi fokus kepada usaha menambah baik kualiti perkhidmatan menerusi pembangunan infrastruktur dan sistem bekalan air yang mematuhi garis panduan Suruhanjaya Perkhidmatan Air Negara (SPAN) seperti yang termaktub dalam Akta Suruhanjaya Perkhidmatan Air Negara 2006 (Akta 655), dan operasi serta sistem BALB alternatif yang lebih mampan.

“Dua agensi KASA iaitu Bahagian Bekalan Air dan Jabatan Pengairan dan Saliran terlibat aktif dalam perancangan dan pelaksanaan projek.

“KASA komited memastikan hasil projek dapat dilaksanakan menerusi kesepaduan antara kementerian dan agensi lain ke arah sasaran liputan 98 peratus bekalan air luar bandar menjelang tahun 2025,” katanya dalam kenyataan, hari ini.

Projek BALB turut membabitkan beberapa lagi kementerian serta agensi lain termasuk Kementerian Kesihatan Malaysia (KKM), Kementeria Tenaga dan Sumber Asli (KeTSA), Jabatan Kebajikan Orang Asli (JAKOA), Felda dan Lembaga Kemajuan Wilayah.


Sekolah daif wujud kerana tiada kecekapan, kesegeraan pihak atasan: iGuru

Oleh Zuhayati Yazid

BANGI, 20 Syawal 1443H, Sabtu – Kurang kesegeraan dan kecekapan dari pihak atasan dipercayai menjadi punca bilangan sekolah daif di negara ini semakin bertambah.

Presiden Ikatan Guru-Guru Muslim Malaysia (iGuru), Ustaz Mohd Azizee Hassan berkata, keadaan bangunan dan fizikal sekolah yang daif sudah lama menjadi isu mendesak.

Katanya, pembiayaan bukan menjadi isu kerana sejumlah besar wang telah diperuntukkan oleh Kementerian Pendidikan (KPM) terutama melibatkan sekolah-sekolah pedalaman dan juga di bandar.

“Namun penggunaan dana yang tidak betul adalah punca yang menjadi masalah ini berlanjutan dan menyebabkan banyak perkara tergantung sekali gus menyebab bangunan-bangunan uzur di sekolah juga bertambah setiap tahun.

“Situasi ini jika dibiarkan akan menyebabkan minat anak-anak terumanya melibatkan sekolah rendah akan hilang untuk hadir ke sekolah,” katanya kepada Ismaweb.net, hari ini.

Beliau berkata demikian sebagai mengulas kenyataan pensyarah kanan Pusat Kajian Pendidikan dan Kesejahteraan Komuniti Universiti Kebangsaan Malaysia (UKM), Dr Anuar Ahmad yang mendedahkan sebanyak 1,311 daripada 10,220 sekolah di seluruh negara mempunyai bangunan daif.

Justeru, Ustaz Azizee berkata, pelan jangka panjang perlu dirangka segera dalam usaha mengembalikan semula hak dan keutamaan murid.

“Bukan sahaja untuk menyelenggara sekolah tetapi juga dalam usaha memacu pendigitalan sistem pendidikan di negara kita,” katanya.

Malah, beliau optimis langkah berkenaan bukan sahaja dapat menaik taraf sekolah tetapi memberi keterujaan kepada anak-anak murid untuk ke sekolah.

Tegas beliau, reformasi Perlembagaan perlu digerakkan segera bagi memperkasakan murid selain mampu membawa perubahan bermakna demi masa depan anak bangsa.


Jauhi perbuatan cemarkan kemuliaan Ramadan

BANGI, 1 Ramadan 1442H, Selasa – Mufti Wilayah Persekutuan menyarankan umat Islam menjauhi sebarang bentuk perbuatan ataupun anasir yang boleh mencemarkan kemuliaan bulan Ramadan.

Datuk Dr Luqman Abdullah berkata, umat Islam sewajarnya memfokuskan usaha untuk memperbanyakkan aktiviti-aktiviti ibadah seperti solat sunat, membaca al-Quran, berzikir dan bersedekah.

Beliau berkata, ia juga sejajar dengan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung kebenaran umat Islam di Wilayah Persekutuan untuk mengimarahkan masjid serta surau mengikut kapasiti sebenar.

“Sejajar dengan perkembangan semasa kes COVID-19 di Malaysia, maka peluang untuk menghidupkan Ramadan di masjid dan surau dalam suasana norma baharu ini mestilah disambut dengan sebaik-baiknya berdasarkan ketetapan prosedur operasi standard (SOP) oleh pihak kerajaan.

“Bahkan, umat Islam seharusnya mengambil kesempatan ini untuk memohon pertolongan kepada Allah SWT agar keadaan di negara kita bertambah positif dan kembali kepada normal,” katanya dalam kenyataan, hari ini.

Sehubungan itu, beliau mengajak umat Islam untuk terus fokus menghidupkan bulan Ramadan dengan meningkatkan amal ibadah kepada Allah SWT.

“Di samping itu, menjadikan keseluruhan Ramadan sebagai medium penyatuan umat terutamanya menerusi aktiviti pengimarahan yang kembali dilaksanakan di rumah-rumah Allah,” katanya.


Semua kepimpinan BN termasuk Zahid tak perlu letak jawatan: Ahmad Maslan

PONTIAN, 2 Jamadilawal 1444H, Ahad – Semua peringkat kepimpinan parti dalam Barisan Nasional (BN) termasuk pengerusinya, Datuk Seri Dr Ahmad Zahid Hamidi tidak perlu meletak jawatan susulan kekalahan BN pada Pilihan Raya Umum ke-15 (PRU15).

Setiausaha Agung UMNO, Datuk Seri Ahmad Maslan berkata, semua pihak sebaliknya lebih elok bermuhasabah terhadap perkara duka itu dan bersama BN mencari penyelesaian atas segala kekurangan selain merapatkan kembali saf parti.

Beliau berkata, walaupun BN hanya menang sedikit kerusi pada PRU15, parti itu telah menjadi penentu kewujudan kerajaan perpaduan.

“Kalau nak suruh letak jawatan, ramai betul kena letak jawatan… ada 7,000 lebih Pusat Daerah Mengundi (PDM) di seluruh Malaysia, ketua PDM, pengerusi perhubungan, ketua pemuda, ketua wanita dan ketua puteri yang tak dapat tarik pengundi muda dan baharu, terlalu ramai.

“Jadi, jangan ada sesiapa yang letak jawatan, kita muhasabah atas apa sudah berlaku. Kita bersyukur walaupun menang sedikit pada PRU15, namun kemenangan itu sangat penting. Kita rapatkanlah kembali parti kita,” katanya kepada pemberita selepas Dialog Bersama Pengundi DUN Benut di sini hari ini.

Sementara itu, Ahmad berharap pelantikan barisan Kabinet baharu di bawah kerajaan perpaduan pimpinan Perdana Menteri, Datuk Seri Anwar Ibrahim perlu dirunding bersama pengerusi BN atau pucuk pimpinan parti itu.

“Saya berharap ketika Datuk Seri Anwar Ibrahim menjadi Perdana Menteri, perundingan hendaklah dibuat dengan pucuk pimpinan kerana mereka menjadi suara kepada parti,” katanya.

Ahmad yang juga Ahli Parlimen Pontian turut menyarankan agar UMNO Bahagian menganjurkan sesi dialog dan penerangan bagi memberikan penjelasan keputusan BN menyertai kerajaan perpaduan serta pelbagai perkara lain berhubung parti. – Bernama


Sokong petisyen pinda Perlembagaan martabat perundangan syariah

BANGI, 20 Rejab 1442H, Khamis – Umat Islam diminta mengetepikan fahaman politik dan latar belakang supaya dapat bersama-sama menyokong petisyen sekumpulan peguam dan pengamal undang-undang untuk meminda Perlembagaan Persekutuan bagi mempertahankan perundangan syariah.

Kesatuan semua pihak diperlukan dalam memartabatkan perundangan syariah di Malaysia, supaya tidak diperlekeh dan direndahkan oleh pihak yang antipelaksanaan syariat, tegas Ahli Parlimen Pasir Mas, Ahmad Fadhli Shaari.

Merujuk kepada keputusan Mahkamah Persekutuan baru-baru ini, beliau berkata, sekalipun dibuat atas pertimbangan dan kebijaksanaan para Yang Amat Arif dan Yang Arif-Arif Hakim, namun dikhuatiri bakal membuka suatu ruang untuk lebih banyak peruntukan jenayah syariah di Malaysia dicabar di Mahkamah Sivil.

“Keputusan penghakiman tersebut dilihat sebagai peluang kepada golongan liberal untuk membuat lebih banyak litigasi strategik (strategic litigation) bagi Enakmen Kesalahan Jenayah Syariah.

“… kerana tanpa disedari, ianya telah menyempitkan bidang kuasa negeri dalam menggubal undang-undang jenayah syariah seperti termaktub dalam Butiran 1, Senarai Negeri, Jadual Kesembilan Perlembagaan Persekutuan,” katanya dalam kenyataan, hari ini.

Mengulas lanjut, beliau berkata, kerisauan ini berasas sekiranya undang-undang sivil selepas ini, secara tiba-tiba meminda Kanun Keseksaan dan membuang peruntukan kesalahan berkenaan persetubuhan luar tabii atau liwat.

Pada masa sama, Badan Perundangan Negeri telah mengeluarkan peruntukan yang sama dari Enakmen Jenayah Syariah Negeri kerana tiada bidang kuasa dan Mahkamah Syariah telahpun hilang hak untuk mendakwa dan menghukum kesalahan tersebut.

“Maka pada waktu itu, tiada lagi mahkamah di Malaysia yang berbidangkuasa untuk mendakwa dan menghukum pelaku kesalahan ini. Ini sekali gus akan membenarkan perbuatan songsang dan tidak berakhlak ini bermaharajalela. Dan kita bimbang jika inilah strategi yang sedang disusun oleh golongan liberal.

“Tiada jalan lain yang boleh dilakukan bagi mempertahankan perundangan syariah, selain dari menggubal Butiran 1, Senarai Negeri, Jadual Kesembilan Perlembagaan Persekutuan dengan mendefinisikan semula maksud ‘precepts of Islam’ (perintah agama Islam).

“Negeri harus diberikan kuasa menggubal peruntukan jenayah syariah sekalipun ia diperuntukkan di bawah undang-undang jenayah sivil dalam Kanun Keseksaan, selagi mana ianya merupakan kesalahan yang menyalahi perintah agama Islam,” katanya.

Jelasnya, ini penting bagi memastikan kedudukan dan kedaulatan perundangan syariah, yang dijamin oleh Perlembagaan Persekutuan tidak dicabar dan diperlekeh oleh pihak-pihak yang membawa ideologi liberalisme dan sekularisme dalam negara ini.

“Justeru saya amat bersetuju dengan tuntutan ini dan menegaskan bahawa saya menyokong sepenuhnya agar pindaan ini dilaksanakan,” katanya.

Terdahulu, Mahkamah Persekutuan memutuskan, bahawa peruntukan undang-undang syariah Selangor yang menetapkan seks luar tabii sebagai jenayah, adalah tidak sah dan tidak konsisten dengan Perlembagaan Persekutuan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim, dalam penghakimannya berkata hanya, Parlimen ada bidang kuasa menggubal undang-undang yang menjadikan seks luar tabii sebagai jenayah.

Beliau berkata, Seksyen 28 Enakmen 28 Kesalahan-kesalahan Jenayah Syariah (Selangor) 1995 yang membenarkan hukuman bagi seks luar tabii, adalah tidak konsisten dengan Perlembagaan Persekutuan.


Pengurusan kes rasuah Guan Eng, isteri, Li Koon pada 18 Disember

BUTTERWORTH, 28 Safar 1442H, Jumaat – Mahkamah Sesyen Butterworth di sini menetapkan 18 Disember ini bagi pengurusan kes rasuah dan pengubahan wang haram yang dihadapi bekas Ketua Menteri Pulau Pinang Lim Guan Eng, isteri Betty Chew Gek Cheng dan ahli perniagaan Phang Li Koon.

Hakim Ahmad Azhari Abdul Hamid menetapkan tarikh itu selepas pihak pendakwaan yang diwakili Timbalan Pendakwa Raya dari Suruhanjaya Pencegahan Rasuah Malaysia (SPRM) S. Selvaranjini serta peguam RSN Rayer masing-masing memohon tarikh baharu pada prosiding sebutan kes itu hari ini.

Selvaranjini turut memaklumkan mahkamah pihaknya memerlukan sedikit lagi masa kerana masih terdapat beberapa dokumen yang belum dibekalkan kepada pihak pembelaan di bawah Seksyen 51A Kanun Tatacara Jenayah.

Rayer berkata pihaknya juga memohon sedikit masa untuk meneliti dokumen yang telah diserahkan oleh pasukan pendakwaan.

Pada prosiding hari ini ketiga-tiga tertuduh tidak hadir ke mahkamah kerana mendapat pengecualian kehadiran.

Pada 11 Ogos lalu, Lim didakwa sebagai seorang pegawai badan awam iaitu Ketua Menteri Pulau Pinang dan Pengerusi Lembaga Tawaran Perbadanan Pembangunan Pulau Pinang (PDC), telah menggunakan kedudukan untuk suapan, iaitu wang berjumlah RM372,009 bagi isterinya Chew melalui syarikat Excel Property Management & Consultancy Sdn Bhd.

Lim dituduh melakukan kesalahan itu dengan cara mengambil tindakan memastikan syarikat Magnificent Emblem Sdn Bhd ditawarkan Jemputan Cadangan Perkampungan Pekerja di Lot 631, Mukim 13, Juru, Seberang Perai Tengah dan Sebahagian Lot 282, Mukim 13, Batu Kawan, Seberang Perai Selatan, Pulau Pinang bernilai RM11,610,000 yang Chew secara tidak langsung mempunyai kepentingan.

Ahli Parlimen Bagan itu dituduh melakukan kesalahan tersebut antara 19 Ogos 2013 dan 3 Mac 2016, di pejabat Ketua Menteri Pulau Pinang, Tingkat 28, Komtar, di George Town, Pulau Pinang.

Pertuduhan dikemukakan di bawah Seksyen 23(1) Akta SPRM 2009 yang boleh dihukum di bawah Seksyen 24(1) akta sama yang membawa hukuman penjara selama tempoh tidak melebihi 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana yang lebih tinggi, jika sabit kesalahan.

Phang pula didakwa telah bersubahat dalam pelakuan kesalahan oleh Lim dalam melakukan perbuatan itu di tempat dan tarikh sama dan boleh dihukum di bawah seksyen dan hukuman serupa.

Sementara itu Chew dituduh atas tiga pertuduhan melibatkan diri dalam pengubahan wang haram dengan menerima wang berjumlah RM372,009 daripada sebuah syarikat ke akaun bank miliknya.

Bagi ketiga-tiga pertuduhan, wanita itu didakwa telah melibatkan diri dalam pengubahan wang haram, dengan menerima wang masing-masing berjumlah RM87,009; RM180,000 dan RM105,000 yang merupakan hasil daripada aktiviti haram daripada syarikat Excel Property Management & Consultancy Sdn Bhd yang telah dimasukkan ke dalam akaun Public Bank Berhad miliknya.

Beliau dituduh melakukan kesalahan itu pada tarikh berbeza antara 7 Oktober 2013 dan 4 Ogos 2014; 3 September 2014 dan 11 Ogos 2015 serta 4 September 2015 dan 3 Mac 2016 di Public Bank Berhad, Cawangan Taman Melaka Raya, Melaka.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang boleh dihukum di bawah Seksyen 4(1) akta sama yang membawa hukuman denda tidak melebihi RM5 juta atau penjara tidak melebihi lima tahun atau kedua-duanya, jika sabit kesalahan.

Lim, 60, Chew, 56, dan Phang, 48, masing-masing mengaku tidak bersalah atas pertuduhan yang dihadapi mereka. – Bernama


Bendera putih simbol kepercayaan masyarakat masih prihatin

BENDERA putih adalah simbol kepercayaan kepada masyarakat, dan ukuran kefahaman ‘fardu kifayah’ dalam umat Islam

Dalam mengharungi zaman kesusahan akibat dilanda wabak COVID-19 ini, suatu kempen telah dianjurkan oleh masyarakat awam untuk memberi satu alternatif dan jalan keluar kepada mana-mana peribadi atau keluarga yang berkeperluan dalam menampung perbelanjaan kehidupan mereka.

Saya melihat ia adalah simbol kepada kepercayaan bahawa:

1. Masyarakat masih prihatin dan boleh membantu mereka.

2. Tindakan itu bukanlah suatu yang aib atau memalukan, bahkan masyarakat tidak sekali-kali akan merendah-rendahkan mana-mana pihak yang meminta bantuan.

3. Kehidupan peribadi dan keluarga mereka merupakan sebahagian daripada tanggungjawab sosial yang dipikul bersama oleh masyarakat.

Situasi ini boleh dilihat sebagai satu bentuk kayu ukur bagaimana masyarakat memahami kerukunan hidup bermasyarakat, dan bahawa mereka saling memerlukan satu sama lain.

Konteks fardu kifayah dalam perihal ini terzahir dalam beberapa sudut;

1. Keperluan sesuatu keluarga untuk terus hidup, jika tidak mampu disara oleh ketua keluarganya, ia perlu ditampung oleh pihak lain yang berwajib, bersesuaian dengan konsep takaful (saling bantu membantu) yang ada dalam Islam.

Dalam kes bendera putih ini, tingkatan kewajipan bermula dari pihak berautoriti, dan disokong pula oleh jiran tetangga sebagai sistem sokongan yang wujud.

Ini kerana pihak berkuasa bertanggungjawab menjaga kebajikan rakyat yang berada di bawahnya, dalam masa yang sama konsep jiran tetangga yang disarankan oleh Islam akan menjadi sebagai satu sistem sokongan bagi menampung keperluan-keperluan mereka jika tidak tertampung oleh pihak berwajib.

2. Keluarga yang berkeperluan tidak patut dilihat sebagai pihak ‘bawahan’ yang menadah tangan, tetapi mereka patut dilihat sebagai ‘tempat untuk melakukan pahala dan kewajipan’.

Di sini kita patut fahami bahawa apabila ada pihak yang meminta bantuan, yang memberi bantuan tidak seharusnya memandang rendah atau merasa terhutang budi, ini kerana ‘permintaan pertolongan’ daripada pihak yang berkeperluan adalah salah satu ‘proses’ untuk menyemai rasa persaudaraan dan kestabilan masyarakat itu sendiri.

Jadi saya mencadangkan agar kempen mengibarkan bendera putih perlu dilihat dalam aspek yang lebih positif dan membina, serta mereka perlu memahami bahawa agama memang menuntut kita untuk hidup sebagai satu umat, satu komuniti, dan satu jasad.

Nabi SAW bersabda: “Perumpamaan bagi orang mukmin dalam kasih sayang mereka dan keprihatinan mereka, ibarat sebuah jasad. Apabila salah satu anggota tubuh mengadu sakit, seluruh jasad akan turut merasai kesakitannya samada dengan berjaga malam atau demam” – Hadis Sahih Riwayat Muslim

Wallahua’lam bissawab.

Ustaz Syamil Esa
Pengarah Sekretariat
Majlis Ulama ISMA (MUIS)


Tiada keamanan Timur Tengah tanpa beri hak Palestin

NEW YORK, 6 Rabiulawal 1445H, Jumaat – Presiden Palestin, Mahmoud Abbas menegaskan bahawa keamanan di Timur Tengah tidak dapat dicapai sehingga rakyat Palestin diberikah hak penuh.

Beliau berkata demikian pada Perhimpinan Agung Pertubuhan Bangsa-Bangsa Bersatu (UNGA) pada Khamis, ketika Amerika Syarikat (AS) dilihat ke hadapan dalam pembrokeran perjanjian normalisasi antara Israel dan Arab Saudi.

“Sesiapa yang fikir keamanan di Timur Tengah adalah mungkin sebelum rakyat kami mencapai hak penuh mereka adalah khayalan,” katanya.

Normalisasi Israel-Arab Saudi akan melakar semula Timur Tengah secara dramatik dengan secara rasmi mengumpulkan dua rakan kongsi utama AS dan musuh lama.

Rundingan normalisasi adalah pusat rundingan kompleks yang turut merangkumi perbincangan mengenai jaminan keselamatan AS dan bantuan nuklear awam yang diminta Riyadh serta kemungkinan konsesi Israel kepada Palestin.

Gesaan Saudi dan AS supaya rakyat Palestin mendapat keuntungan menerusi sebarang perjanjian berkemungkinan tidak menyenangkan bagi kerajaan kanan Perdana Menteri Israel, Benjamin Netanyahu.

Netanyahu bertemu Presiden AS, Joe Biden pada Rabu di luar Perhimpunan Agung tahunan di New York.

Abbas juga menggesa PBB mengadakan persidangan untuk cuba menghidupkan semula rundingan damai Israel-Palestin – yang gagal pada 2014. – Agensi


Russia nafi bersalah atas krisis bekalan gas Eropah

MOSCOW, 13 Jamadilakhir 1443H, Ahad – Russia menafikan dakwaan Agensi Tenaga Antarabangsa (IEA) bahawa negara itu patut dipersalahkan atas krisis bekalan gas semasa di Eropah.

Timbalan Perdana Menteri Russia, Alexander Novak berkata, syarikat gas kerajaan Russia, Gazprom tidak mengurangkan bekalan gas ke Eropah seperti yang didakwa oleh ketua IEA, Fatih Birol.

“Sudah tentu, Gazprom mahupun Russia, secara amnya, tidak bersalah dalam isu ini.

“Saya agak terkejut dengan kenyataan ketua organisasi antarabangsa yang dihormati seperti IEA, yang cuba mengalihkan masalah dihadapi pengguna Eropah,” kata Novak, bekas Menteri Tenaga Russia, dalam temu bual dengan saluran TV Rossiya-1.

Terdahulu, dalam catatan di LinkedIn pada Khamis, Fatih mendakwa, penghantaran gas Russia ke Eropah telah menurun sebanyak 25 peratus pada suku terakhir 2021 berbanding tempoh yang sama 2020, dan sebanyak 22 peratus berbanding suku keempat 2019.

Fatih juga mendakwa, bekalan yang lebih rendah dari Russia adalah punca rekod harga gas tinggi di Eropah yang menyebabkan bil tenaga untuk isi rumah di seluruh benua melambung tinggi.

Menafikan dakwaan itu, Novak berkata, musim sejuk yang panjang di Eropah dan peningkatan bekalan gas asli cecair dari Amerika Syarikat kepada pelanggan di Asia di tengah-tengah pemulihan ekonomi selepas wabak coronavirus adalah sebab utama di sebalik kenaikan harga gas di Eropah.

Eropah bergantung sebanyak 40 peratus keperluan gasnya kepada Russia.

Benua itu boleh menerima lebih banyak bekalan gas dari Russia jika saluran paip kedua mula memindahkan gas dari negara itu ke Jerman selepas mendapat kelulusan pengawal selia. – Agensi


Belum terlambat BN, PN dan GTA bergabung

BANGI, 28 Rabiulawal 1444H, Selasa – Parti-parti politik Melayu dirayu untuk bergabung bagi mendepani Pilihan Raya Umum ke-15 (PRU15) demi agama, rakyat dan negara.

Presiden Pertubuhan Gerakan Qiam (QIAM), Datuk Sirajuddin Salleh berkata, kepimpinan tiga gabungan politik Pribumi iaitu Barisan Nasional (BN), Perikatan Nasional (PN) dan Gerakan Tanah Air (GTA) masih dapat duduk semeja sebelum Hari Penamaan Calon.

Beliau berkata, ego politik perlu diketepikan bagi menubuhkan kerajaan Gagasan Pribumi yang teguh selepas PRU15, sekali gus menyekat Pakatan Harapan (PH) dan DAP daripada kembali berkuasa.

“QIAM dengan rendah hati menyeru dan merayu agar pemimpin ketiga-tiga kelompok ini supaya ketepikan apa jua pergeseran demi menyelamatkan agama, bangsa dan negara tercinta ini.

“Cukuplah berselisihan. Buang yang keruh dan ambil yang jernih. Jika ini menjadi realiti, negara stabil rakyat bahagia menuju ke arah negara Malaysia yang makmur dan maju,” katanya dalam kenyataan, hari ini.

Beliau menegaskan, PRU15 adalah kritikal dalam menentukan masa depan negara khususnya bagi kaum Pribumi yang merupakan 70 peratus penduduk negara.

Amat malang sekali jika disebabkan kepentingan peribadi dan matlamat jangka pendek, kepimpinan politik Pribumi berpecah dan kuasa politik bakal jatuh ke tangan orang lain, kata Sirajuddin.

“Berdepan PRU15 pada 19 November 2022 ini, empat gabungan parti politik akan bertembung untuk merebut 222 kerusi  Parlimen, iaitu BN, PN, GTA dan PH. Gabungan yang berjaya mendapat jumlah majoriti akan menubuh kerajaan.

“Apa yang paling membimbangkan ialah dalam semua kawasan majoriti Melayu BN, PN dan GTA akan bertembung sesama sendiri. Dalam senario ini, besar kemungkinan PH dengan sokongan padu undi bukan Melayu mendapat kelebihan undi dan berpihak kepada calon parti itu.

“Jika PH menang PRU15, kerajaan akan datang akan ditunggang oleh DAP. Tidakkah kaum Pribumi ingat bagaimana negara di bawah kerajaan DAP?,” soalnya.

Beliau berkata, pengalaman diperintah 22 bulan negara di bawah DAP amat menakutkan apabila dakwanya Perlembagaan cuba dirobek, bahasa Melayu tidak dihormati dan agaka Islam diperlekeh.

“Selain itu 20,000 penjawat awam diberhentikan, Lembaga Tabung Haji dan Jabatan Kemajuan Islam Malaysia (JAKIM) cuba dikawal, malah silibus pelajaran agama Islam cuba dipinda, penjenayah Komunis Chin Peng dan parti Komunis dimuliakan.

“Jika mereka lama berkuasa mungkin Malaysia ditukar menjadi republik seperti Singapura. DAP dan PAP menjalin hubungan yang sangat erat,” katanya.

Justeru, tegasnya, mahu tidak mahu baik BN, PN atau GTA akan memerlukan satu sama lain untuk bersepakat bagi membentuk kerajaan yang kuat sekaligus dapat menyekat PH dari kembali berkuasa.

Beliau berpandangan, daripada melaksanakan penggabungan selepas pilihan raya, adalah lebih baik jika penggabungan itu direalisasikan sebelum pilihan raya bagi memastikan kemenangan berpihak kepada tiga gabungan politik Pribumi dalam PRU15

“Pemuafakatan politik BN, PN dan GTA adalah jauh lebih baik dan lebih mantap dibuat sebelum PRU15 daripada diusahakan selepasnya,” katanya.